Жоба

ҚАЗАҚСТАН РЕСПУБЛИКАСЫНЫҢ ЗАҢЫ

 **Жылу энергетикасы туралы**

Осы Заң Қазақстан Республикасында жылу энергетикасы саласындағы коммуналдық және өндірістік қажеттіліктерге жылу энергиясын өндіру, тасымалдау, өткізу (жабдықтау) және тұтыну, жылумен жабдықтау жүйелерін құру, олардың жұмыс істеуі, дамуы және мемлекеттік реттеу процесінде туындайтын қоғамдық қатынастарды реттейді.

# 1-тарау. Жалпы ережелер

## 1-бап. Осы Заңда пайдаланылатын негізгі терминдер мен анықтамалар

Осы Заңда мынадай негізгі терминдер мен анықтамалар пайдаланылады:

1. бірыңғай жылу энергетикалық компания – тұтынушылардың жылу энергиясымен қамтамасыз ету бойынша көрсетілетін қызметке кемсітусіз қол жеткізуін қамтамасыз ету мақсатында уәкілетті орган белгілеген өлшемдер негізінде және тәртіппен жергілікті атқарушы орган айқындайтын және бекітетін заңды тұлға;
2. жеке жылумен жабдықтау жүйесі – жылу энергиясын жалғыз тұтынушы (жеке тұлға) жылу энергиясын өндіруді, тасымалдауды және тұрғын үй-жайды жылыту мақсатында тұтынуды жүзеге асыратын жылумен жабдықтау жүйесі;
3. жылумен жабдықтау – тұтынушыларды жылу энергиясымен, жылу жеткізгішпен қамтамасыз ету, оның ішінде жылу қуатын ұстап тұру;
4. жылумен жабдықтаудың авариялық броны – технологиялық процесі толығымен тоқтатылған, тиісті түрде ресімделген және алынған тұтынушының жылу қондырғыларының персонал мен қоршаған орта үшін қауіпсіз жай-күйін қамтамасыз ететін ең аз тұтынылатын жылу қуаты немесе жылу энергиясының мөлшері;
5. жылумен жабдықтау жүйесі – жылу өндіретін және (немесе) жылу тасымалдайтын және (немесе) жылу тұтынатын қондырғылардан тұратын кешен;
6. жылумен жабдықтау субъектілері – жылу энергиясын өндіру, тасымалдау және өткізу (жабдықтау) бойынша көрсетілетін қызметті жүзеге асыратын дара кәсіпкерлер мен заңды тұлғалар;
7. жылумен жабдықтаудың технологиялық броны – өндірістің технологиялық процесі аяқталу үшін уақыт ұзақтығы сағатпен есептелетін, ол аяқталғаннан кейін тиісті жылу қондырғыларын ажырату және жүктемені авариялық броньға дейін азайту жүргізілуі мүмкін тұтынушыға қажетті ең аз тұтынылатын жылу қуаты;
8. жылумен жабдықтаудың сапасы – жылумен жабдықтау сипаттамаларының Қазақстан Республикасының нормативтік құқықтық актілерінде және (немесе) жылумен жабдықтау шарттарында белгіленген параметрлерге сәйкестігі;
9. жылумен жабдықтаудың сенімділігі – берілген уақыт ішінде жылумен жабдықтау сапасына қойылатын талаптарды сақтай отырып, тұтынушыларға жылумен жабдықтау қызметтерін көрсету қабілеті;
10. жылу желісі – жылу энергиясы көздерінен жылу энергиясының ағымын жылу жеткізгішті жылу тұтыну қондырғыларына дейін тасымалдауға және реттеуге арналған құбырлар мен құрылғылардың (орталық жылу пункттерін, сорғы станцияларын қоса алғанда) жиынтығы;
11. жылу қуаты – жылу энергиясының көзі өндіруі, жылу желілері беруі және (немесе) жылу энергиясын тұтынушы қабылдауы мүмкін уақыт бірлігімен есептелетін жылу энергиясының мөлшері;
12. жылу өндіруші субъект – өткізу және (немесе) жеке тұтыну үшін жылу энергиясын өндіруді жүзеге асыратын дара кәсіпкер немесе заңды тұлға;
13. жылу жеткізгіш – жылу энергиясын тасымалдауға арналған, бу, ауа, су және өзге де техникалық сұйықтықтар мен заттар;
14. жылу тасымалдаушы субъект – жылу энергиясын тасымалдау бойынша қызметтер көрсететін дара кәсіпкер немесе заңды тұлға;
15. жылу тұтынушы қондырғылар – жылу энергиясын тұтынушының қажеттілігі үшін жылу энергиясын (жылу жеткізгішті) пайдалануға арналған құрылғылар жиынтығы;
16. жылу электр орталығы – электр және жылу энергиясын өндіруге арналған қондырғы немесе қондырғылар мен жабдықтардың жиынтығы;
17. жылу энергетикасы – жылу энергиясын өндіру, тасымалдау, өткізу (жабдықтау) және тұтыну;
18. жылу энергетикасын дамытудың мастер-жоспары – осы Заңға сәйкес әзірленетін және бекітілетін, тиісті аумақтың ерекшеліктері ескеріле отырып, жылу энергиясымен қамтамасыз ету жөнінде қызметтер көрсетуге перспективалық қажеттілікті қамтамасыз ету мақсатында тиісті аумақтың (облыстың, қаланың, облыс ауданының) жылу энергетикасын дамыту жөніндегі іс-қимылдар кешенін сипаттайтын және негіздейтін құжат;
19. жылу энергетикасының жоспарлы көрсеткіштері – қысқа мерзімді перспективада қол жеткізуге жоспарланатын түйінді көрсеткіштердің мәні;
20. жылу энергетикасының нақты көрсеткіштері – осы уақыт (ағымдағы) кезеңіне арналған түйінді көрсеткіштердің нақты мәндері;
21. жылу энергетикасының нысаналы көрсеткіштері – ұзақ мерзімді (стратегиялық) перспективада қол жеткізуге жоспарланатын түйінді көрсеткіштердің мәні;
22. жылу энергетикасы объектілері – жылу энергиясының көздері, жылу желілері немесе олардың жиынтығы, сондай-ақ ғимараттар, жайлар, жылу энергиясын тұтынушылардың жабдықтары;
23. жылу энергетикасы субъектілері - жылумен жабдықтау субъектілері мен тұтынушылар;
24. жылу энергетикасының түйінді көрсеткіштері - жылу энергетикасы саласының жай-күйін бағалаудың негізгі көрсеткіштері (индикаторлары);
25. жылу энергиясы – тұтыну кезінде жылу жеткізгіштің термодинамикалық параметрлері (температура, қысым, тығыздық)өзгеретін тауар болып табылатын энергетикалық ресурс;
26. жылу энергиясының көзі – жылу энергиясын өндіруге арналған құрылғы;
27. жылу энергиясымен қамтамасыз ету бойынша көрсетілетін қызмет – жылу энергиясын өндіру, тасымалдау және (немесе) өткізу (жабдықтау) бойынша көрсетілетін қызметтерді қоса алғанда, сапалық параметрлерді ескере отырып, тұтынушыларды коммуналдық (қоғамдық және әкімшілік ғимараттарды қоса алғанда) және өнеркәсіптік қажеттіліктер үшін жылу энергиясымен және (немесе) жылу жеткізгішпен қамтамасыз ету бойынша көрсетілетін қызмет;
28. жылу энергиясын және (немесе) жылу жеткізгішті коммерциялық есепке алу – коммерциялық есепке алу аспаптарымен, ал олар жарамсыз болған немесе болмаған кезде коммерциялық өзара есеп айырысу үшін есептеу тәсілімен жылу энергиясының және (немесе) жылу жеткізгіштің саны мен параметрлерін белгілеу;
29. жылу энергиясын тасымалдау – жылу энергиясын және (немесе) жылу жеткізгішті жылу энергиясы көзінен тұтынушының қабылдауын және оны жеткізуді қамтитын жылу энергиясын беру және тарату;
30. жылу энергиясын тұтынушы – өзі тұтыну үшін жылу энергиясын өндіру немесе жылу энергиясымен қамтамасыз ету бойынша көрсетілетін қызмет сатып алатын жеке немесе заңды тұлға;
31. қосалқы тұтынушы – жылу желілері және (немесе) жылу тұтыну қондырғылары тұтынушының жылу желілеріне жалғанған тұтынушы;
32. орталықтандырылған жылумен жабдықтаудың жергілікті жүйесі – ортақ пайдаланылатын желілер болып табылмайтын жылу желілері бойынша бір немесе бірнеше жылу энергиясы көздерінен бір немесе бірнеше тұтынушыға арналған бір тұлғаға немесе мүлік меншік иелерінің бірлестігіне тиесілі жылумен жабдықтау жүйесі;
33. отын – шаруашылық қызметте оларды жағу кезінде жылу энергиясын өндіру үшін пайдаланылатын заттар;
34. ортақ пайдаланылатын орталықтандырылған жылумен жабдықтау жүйесі – тұтынушыларға жылу жеткізгішті ортақ пайдаланылатын жылу желілері арқылы тасымалдай отырып, жылу энергиясының бір немесе бірнеше көзінен жылумен жабдықтау жүйесі;
35. сараптамалық ұйым – Қазақстан Республикасының заңнамасына сәйкес энергетикалық сараптама жүргізу жөніндегі қызметті жүзеге асыратын заңды тұлға;
36. тұрғын үй қатынастары және тұрғын үй-коммуналдық шаруашылық саласындағы уәкілетті орган – жылу энергиясын тұтыну бөлігінде елді мекендер шегінде жылумен жабдықтау саласындағы басшылықты және салааралық үйлестіруді жүзеге асыратын орталық уәкілетті орган;
37. уәкілетті орган – жылу энергетикасы саласында басшылықты жүзеге асыратын орталық мемлекеттік орган.

## 2-бап. Қазақстан Республикасының жылу энергетикасы туралы заңнамасы

1. Қазақстан Республикасының жылу энергетикасы туралы заңнамасы Қазақстан Республикасының Конституциясына негізделеді және осы Заң мен Қазақстан Республикасының өзге де нормативтік құқықтық актілерінен тұрады.
2. Қазақстан Республикасының электр энергетикасы туралы заңнамасы жылу энергетикасы туралы заңнамада реттелмеген жағдайларда жылу энергетикасы саласындағы қатынастарға қолданылады.
3. Егер Қазақстан Республикасы ратификациялаған халықаралық шартта осы Заңда қамтылғаннан өзгеше ережелер белгіленсе, онда халықаралық шарттың ережелері қолданылады.

## 3-бап. Жылу энергетикасы саласындағы заңнамалық және мемлекеттік реттеу қағидаттары және оларды іске асыру тетіктері

Жылу энергетикасы саласындағы заңнамалық және мемлекеттік реттеу мынадай қағидаттар:

1. жылу энергетикасы саласының озыңқы және орнықты дамуын қамтамасыз ету;
2. жоспарлы және бағдарламалық құжаттар негізінде жылу энергетикасы саласының жұмыс істеуі және дамуы;
3. тиісті аумақтардың жылу энергетикасын дамытудың бекітілген
мастер-жоспарларын ескере отырып, жылу энергетикасын дамыту;
4. тұтынушылардың, жылумен жабдықтау субъектілерінің және мемлекет мүдделерінің теңгерімін қамтамасыз ету;
5. техникалық регламенттердің, стандарттау жөніндегі құжаттардың, шарттың талаптарына сәйкес жылумен жабдықтаудың сенімділігін қамтамасыз ету;
6. жылу энергиясының жоғары тиімді когенерациясына және энергия жағынан тиімді технологиялар мен жабдықтарды және (немесе) жаңартылатын энергия көздері мен қоршаған ортаға ластаушы заттардың шығарындыларын азайтуға мүмкіндік беретін өзге де энергия көздерін пайдалануға негізделген орталықтандырылған жылумен жабдықтау жүйелерін дамыту және басым пайдалануды қамтамасыз ету;
7. техникалық және экономикалық орындылықты ескере отырып, өнеркәсіптік процестердің артық жылуын кәдеге жарату кезінде жылумен жабдықтау субъектілерінің өнеркәсіптік кәсіпорындардан жылу энергиясын басым сатып алуы;
8. энергия жағынан тиімділігі деңгейін арттыру және энергия-ресурс үнемдеу бойынша технологияларды ендіру жөніндегі іс-шараларды қолдау және жылу энергетикасы саласында әртүрлі энергия көздерін (жаңартылатын энергия көздері, ілеспе жылу, рекуперация, жылу энергиясын және өзге де энергия көздерін шоғырландыру) оңтайлы ұштастыруды қолдану мүмкіндігін қамтамасыз ету;
9. қоршаған ортаны жылу энергетикасы саласындағы қызметтен пайда болатын зиянды әсерден қорғау;
10. дара кәсіпкерлік субъектілерінің жылу энергетикасына қатысуын кеңейту;
11. жылу энергетикасы саласының инвестициялық тартымдылығын қамтамасыз ету негізінде жүзеге асырылады.

2. Жылу энергетикасы саласындағы мемлекеттiк реттеу:

1) тарифтердi (бағаларды, алым ставкаларын) мемлекеттiк реттеудi;

2) жылу энергетикасы объектiлерiн монополиясыздандыру мен жекешелендiрудi;

3) жылу энергиясын өндiрудiң, тасымалдау мен тұтынудың сенiмдiлiгiн, қауiпсiздiгi мен үнемдiлiгiн мемлекеттiк қадағалауды;

4) жылу энергетикасы саласындағы техникалық реттеуді және стандарттауды қамтиды.

# 2-тарау. Жылу энергетикасы саласындағы мемлекеттік реттеу

## 4-бап. Қазақстан Республикасы Үкіметінің құзыреті

Қазақстан Республикасының Үкіметі:

1. жылу энергетикасы саласындағы мемлекеттік саясаттың негізгі бағыттарын әзірлейді;
2. мемлекеттік қаржылық қолдау тәртібін, нысандарын, мемлекеттік қаржылық қолдау мөлшерін және жылу энергетикасының нысаналы көрсеткіштеріне қол жеткізу үшін қажетті басқа да шарттарды әзірлейді және бекітеді;
3. өзіне Қазақстан Республикасының Конституциясында, өзге де заңдарында және Қазақстан Республикасы Президентінің актілерінде жүктелген өзге де функцияларды орындайды.

## 5-бап. Уәкілетті органның құзыреті

Уәкілетті орган:

1. жылу энергиясын өндіру және тасымалдау бөлігінде жылу энергетикасы саласында мемлекеттік саясатты іске асырады;
2. жылу энергиясын өндіру және тасымалдау бөлігінде жылу энергетикасы саласында нормативтік құқықтық актілерді әзірлейді және бекітеді;
3. жылу энергетикасы саласының түйінді көрсеткіштердің тізбесін әзірлейді және бекітеді;
4. жылу энергетикасы саласының өндіру мен тасымалдау бөлігінде нысаналы көрсеткіштердің мәндерін әзірлейді;
5. тиісті уәкілетті орган әзірлеген жылу энергиясын өндіруді, тасымалдауды, өткізуді (жабдықтауды) және тұтынуды қоса алғанда, жылу энергетикасы саласының секторлары және аумақтар, бойынша нысаналы көрсеткіштердің мәндерін бекітеді;
6. Қазақстан Республикасының заңнамасында белгіленген тәртіппен жылу энергетикасын дамыту мәселелері бойынша шет мемлекеттермен және халықаралық ұйымдармен ынтымақтасады.

## 6-бап. Тұрғын үй қатынастары және тұрғын үй-коммуналдық шаруашылық саласындағы уәкілетті органның құзыреті

Тұрғын үй қатынастары және тұрғын үй-коммуналдық шаруашылық саласындағы уәкілетті орган өз құзыреті шегінде:

1) жылу энергиясын тұтыну бөлігінде жылу энергетикасы саласында мемлекеттік саясатты іске асыруға қатысады;

2) жылу энергиясын тұтыну бөлігінде жылу энергетикасы саласындағы нормативтік құқықтық актілерді келіседі, әзірлейді және бекітеді;

3) жылу энергетикасы саласының түйінді көрсеткіштері мен тұтыну секторы бойынша нысаналы көрсеткіштердің мәндерін әзірлеп уәкілетті органға жолдайды.

## 7-бап. Энергия үнемдеу және энергия тиімділігін арттыру саласындағы уәкілетті органның құзыреті

Энергия үнемдеу және энергия тиімділігін арттыру саласындағы уәкілетті орган өз құзыреті шегінде:

1) жылу энергетикасы саласындағы мемлекеттік саясатты іске асыруға қатысады;

2) жылу энергетикасы саласындағы нормативтік құқықтық актілерді әзірлейді және бекітеді;

3) жылу энергетикасы саласының түйінді көрсеткіштері мен энергия тиімділігін арттыру секторы бойынша нысаналы көрсеткіштердің мәндерін әзірлеп уәкілетті органға жолдайды.

## 8-бап. Жергілікті атқарушы органдардың құзыреті

1. Жергілікті атқарушы органдар өз құзыреті шегінде жылу энергетикасы саласындағы мемлекеттік саясатты іске асыруға қатысады және жылу энергетикасын дамыту үшін қажетті құқықтық, ұйымдастырушылық және өзге де жағдайлар жасайды.

2. Жергілікті атқарушы органдар:

1. облыстар, республикалық маңызы бар қалалар, астана деңгейінде уәкілетті орган бекіткен жылу энергетикасын дамытудың мастер-жоспарларын әзірлеу және бекіту тәртібі негізінде облыстардың, республикалық маңызы бар қалалардың, астананың, аудандардың (облыстық маңызы бар қалалардың) жылу энергетикасын дамытудың ұзақ мерзімді және орта мерзімді
мастер-жоспарларын әзірлейді және оларды тиісті жергілікті өкілді органға бекітуге ұсынады;
2. жылыту маусымы барысында жылумен жабдықтау жүйелерінің тиісті деңгейде қызмет етуін қамтамасыз етеді;
3. осы Заңға сәйкес бірыңғай жылу энергетикалық компанияны және оның қызметінің негізгі түрлерін айқындайды;
4. мониторингтің тәртібі, әдістері және уәкілетті орган айқындаған мониторинг шеңберінде ұсынылатын ақпаратқа қойылатын талаптар негізінде жылу энергетикасы саласының жай-күйінің мониторингін жүзеге асырады;
5. жылу энергетикасы субъектілеріне жылыту маусымында жұмысқа әзірлік паспорттарын береді;
6. жылу энергетикасын дамытудың мастер-жоспарларының орындалуын бақылайды;
7. жылу энергетикасы объектілерінің жай-күйі туралы ақпаратты жинауды, өзектендіруді және жариялауды жүргізеді;
8. уәкілетті орган бекіткен тәртіпке сәйкес ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде жұмыс істейтін жылумен жабдықтау субъектілерінің тізілімін жүргізеді және мониторинг жүргізу шеңберінде жылумен жабдықтау субъектілерінен алынған деректерді уәкілетті органға ұсынады;
9. облыстар, республикалық маңызы бар қалалар, астана деңгейінде азаматтардың жекелеген санаттары үшін энергия үнемдеуді және энергия тиімділігін қамтамасыз ету жөніндегі шығыстарды және жылу энергиясымен қамтамасыз ету бойынша көрсетілетін қызметтерге ақы төлеуге арналған шығыстарды төлеу немесе өтеу үшін әлеуметтік көмек беру тәртібін әзірлейді;
10. орталықтандырылған жылумен жабдықтаудың жергілікті жүйелеріндегі қазандықтар мен жылу желілерінің жұмысындағы технологиялық бұзушылықтарға тергеу жүргізеді;
11. жылу энергиясын тұтынушылардың шектелуіне әкеп соққан орталықтандырылған жылумен жабдықтаудың жергілікті жүйелеріндегі қазандықтардың және жылу желілерінің энергетикалық жабдықтарының жұмысындағы технологиялық бұзушылықтардың есебін жүргізеді;
12. қазандықтар мен жылу желілерін жоспарлы жөндеуді келіседі;
13. орталықтандырылған жылумен жабдықтаудың жергілікті жүйелерінде жылу желілерін, қазандықтарды, тұтынушылардың жылу тұтыну қондырғыларын жөндеу-қалпына келтіру жұмыстарын дайындау мен жүзеге асыруды және олардың күзгі-қысқы кезеңде жұмыс істеуін бақылайды;
14. Қазақстан Республикасының жылу энергетикасы туралы заңнамасын бұзу туралы істерді сот қараған кезде сотқа жүгінеді және қатысады;
15. осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

## 9-бап. Жергілікті өкілді органдардың құзыреті

* 1. Жергілікті өкілді органдар Қазақстан Республикасының заңнамасында көзделген өз құзыреті шегінде жылу энергетикасы саласындағы мемлекеттік саясатты іске асыруға қатысады және жылу энергетикасын дамыту үшін қажетті құқықтық, ұйымдастырушылық және өзге де жағдайлар жасайды.
	2. Жергілікті өкілді органдар:
1. облыстардың, республикалық маңызы бар қалалардың, астананың, аудандардың (облыстық маңызы бар қалалардың) деңгейінде жылу энергетикасын дамытудың мастер-жоспарларын бекітеді;
2. азаматтардың жекелеген санаттары үшін энергия үнемдеу және энергия тиімділігін қамтамасыз ету жөніндегі шығыстарды және жылу энергиясымен қамтамасыз ету бойынша көрсетілетін қызметтерге ақы төлеуге арналған шығыстарды төлеу немесе өтеу үшін әлеуметтік көмек беру тәртібін бекітеді;
3. осы Заңда, Қазақстан Республикасының өзге де заңдарында, Қазақстан Республикасы Президентінің және Қазақстан Республикасы Үкіметінің актілерінде көзделген өзге де өкілеттіктерді жүзеге асырады.

## 10-бап. Жылу энергиясы бөлігінде электр энергетикасы саласындағы мемлекеттiк энергетикалық бақылау

1. Жылу энергиясы бөлігінде электр энергетикасы саласындағы мемлекеттiк бақылауды мемлекеттік энергетикалық қадағалау және бақылау жөнiндегi мемлекеттiк орган және жергілікті атқарушы органдар жүзеге асырады.
2. Жылу энергиясы бөлігінде электр энергетикасы саласындағы мемлекеттік бақылау Қазақстан Республикасының Кәсіпкерлік кодексіне сәйкес жоспардан тыс тексеру, бақылау және қадағалау субъектісіне (объектісіне) бару арқылы профилактикалық бақылау және тергеп-тексеру бақылау нысандарында жүзеге асырылады.

Жылу энергиясы бөлігінде электр энергетикасы саласындағы бақылау субъектілеріне (объектілеріне) бармай профилактикалық бақылау Қазақстан Республикасының Кәсіпкерлік кодексіне және осы Заңның 11-бабына сәйкес жүргізіледі.

Тергеп-тексеру Қазақстан Республикасының Кәсіпкерлік кодексіне және осы Заңның 11-бабына сәйкес жүргізіледі.

1. Мемлекеттік энергетикалық қадағалау және бақылау жөніндегі мемлекеттік орган ортақ пайдаланылатын орталықтандырылған жылумен жабдықтау жүйелерінің жылу желілерін және жылу электр орталықтарының пайдаланатын жылу энергетикасы субъектілерінің жылу энергетикасы саласындағы Қазақстан Республикасы нормативтік құқықтық актілерінің талаптарын сақтауын бақылауды жүзеге асырады.
2. Жергілікті атқарушы органдар қазандықтарды, орталықтандырылған жылумен жабдықтаудың жергілікті жүйелерінде жылу желілерін пайдаланатын жылу энергетикасы субъектілерінің және жылу тұтыну қондырғыларын пайдаланатын тұтынушылардың жылу энергетикасы саласындағы Қазақстан Республикасының нормативтік құқықтық актілері талаптарының сақталуын бақылауды жүзеге асырады.

## 11-бап. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау

* 1. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау Қазақстан Республикасы жылу энергетикасы кешенінің қауіпсіз, сенімді және тұрақты жұмыс істеуін қамтамасыз ету мақсатында жүргізіледі.
	2. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау:
1. Қазақстан Республикасының жылу энергетикасы туралы заңнамасының талаптарына сәйкес жылу энергетикасы субъектілері беретін ақпаратты және ай сайынғы есептілікті;
2. өз құзыреті шегінде жылу энергиясы бөлігінде электр энергетикасы саласындағы бақылау органының сұрау салуы бойынша алынған, Қазақстан Республикасының жылу энергетикасы туралы заңнамасын сақтау мәселелері бойынша ақпаратты – оны бұзу туралы ақпарат келіп түскен кезде;
3. жылу энергетикасы субъектілері комиссияларының объектілер мен жабдықтардың күзгі-қысқы кезеңдегі жұмысқа әзірлігін бағалау жөніндегі жұмысына қатысу кезінде құжаттамалар мен материалдарды талдау жолымен жүргізіледі.
	1. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау Қазақстан Республикасының жылу энергетикасы субъектілеріне және тұтынушыларға қатысты жүргізіледі.
	2. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау нәтижелері бойынша жылу энергиясы бөлігінде электр энергетикасы саласындағы бақылау субъектісінің әрекеттерінде (әрекетсіздігінде) бұзушылықтар анықталған жағдайда, жылу энергиясы бөлігінде электр энергетикасы саласындағы бақылау органы бұзушылықтар анықталған күннен бастап бес жұмыс күнінен кешіктірілмейтін мерзімде ұсынымды ресімдейді және жібереді.
	3. Ұсыным жылу энергиясы бөлігінде электр энергетикасы саласындағы бақылау субъектісіне қол қойғызып, жеке өзіне немесе жөнелту және алу фактілері расталатын өзге де тәсілмен табыс етілуге тиіс.

Төменде санамаланған тәсілдердің бірімен жіберілген ұсыным мынадай жағдайларда:

1. қолма-қол – ұсынымға алғаны туралы белгі қойылған күннен бастап;
2. поштамен – тапсырысты хатпен;
3. электрондық тәсілмен – жылу энергиясы бөлігінде электр энергетикасы саласындағы бақылау органы сұрау салған кезде хатта көрсетілген жылу энергиясы бөлігінде электр энергетикасы саласындағы бақылау субъектісінің электрондық мекенжайына жылу энергиясы бөлігінде электр энергетикасы саласындағы бақылау органы жөнелткен күннен бастап табыс етілді деп есептеледі.
	1. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау нәтижелері бойынша анықталған бұзушылықтарды жою туралы ұсынымды алған жылу энергиясы бөлігінде электр энергетикасы саласындағы бақылау субъектісі ол табыс етілген күннен кейінгі күннен бастап он жұмыс күні ішінде жылу энергиясы бөлігінде электр энергетикасы саласындағы бақылау органына анықталған бұзушылықтарды жою жөніндегі іс-шаралар жоспарын бұзушылықтарды жою туралы ұсынымда көрсетілген, оларды жоюдың нақты мерзімдерін көрсете отырып, ұсынуға міндетті.

Бұзушылықтарды жою туралы ұсынымда көрсетілген мерзімдер өткеннен кейін жылу энергиясы бөлігінде электр энергетикасы саласындағы бақылау субъектісі жылу энергиясы бөлігінде электр энергетикасы саласындағы бақылау органына бұзушылықтарды жою туралы ұсынымның орындалуы туралы ақпарат береді.

* 1. Жылу энергиясы бөлігінде электр энергетикасы саласындағы бақылау субъектісі ұсынымда көрсетілген бұзушылықтармен келіспеген жағдайда, ұсынымды жіберген жылу энергиясы бөлігінде электр энергетикасы саласындағы бақылау органына ұсыным табыс етілген күннен кейінгі күннен бастап бес жұмыс күні ішінде қарсылық жіберуге құқылы.
	2. Жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау нәтижелері бойынша анықталған бұзушылықтарды жою туралы ұсынымды белгіленген мерзімде орындамау жылу энергиясы бөлігінде электр энергетикасы саласындағы бақылау субъектісіне (объектісіне) бару арқылы профилактикалық бақылау жүргізудің жартыжылдық тізіміне енгізу жолымен жылу энергиясы бөлігінде электр энергетикасы саласындағы бақылау субъектісіне (объектісіне) бару арқылы профилактикалық бақылауды тағайындауға алып келеді.
	3. жылу энергиясы бөлігінде электр энергетикасы саласындағы бақылау субъектісіне (объектісіне) бармай профилактикалық бақылау осы баптың
	2-тармағында көрсетілген мән-жайлар туындаған кезде жүргізіледі.
	4. Бақылау субъектісіне (объектісіне) бармай профилактикалық бақылау жыл ішінде екі реттен артық жүргізмейді.

## 12-бап. Жылу энергиясы бөлігінде электр энергетикасы саласындағы тергеп-тексеру

* 1. Жылу энергиясы бөлігінде электр энергетикасы саласындағы
	тергеп-тексеру Қазақстан Республикасының Кәсіпкерлік Кодексіне және осы Заңға сәйкес жүзеге асырылатын бақылаудың дербес нысаны болып табылады.
	2. Тергеп-тексерулер адамның өміріне, денсаулығына, қоршаған ортаға және жеке және заңды тұлғалардың, мемлекеттің заңды мүдделеріне зиян келтірудің нақты фактілері бойынша, мұндай факт тұлғалардың кең тобына қатысты болған және бұзушылықтарға, алдындағы мән-жайларды олардың себептерін, техникалық құрылғыларды пайдалану шарттарын, технологиялық процестерді бұзушылықтардың, электр энергетикасы саласындағы талаптарды бұзушылықтардың сипатын анықтау, осындай авариялардың, технологиялық бұзушылықтардың немесе оқыс оқиғалардың салдарларын жою және оларды болғызбау жөніндегі іс-шараларды, авариядан, технологиялық бұзушылықтан немесе оқыс оқиғадан келтірілген материалдық залалды айқындау қажеттілігі туындайтын авариялар, технологиялық бұзушылықтарға немесе оқыс оқиғаларға, жол берген нақты бақылау мен қадағалау субъектісін (объектісін) анықтау талап етілетін жағдайларда, жеке және (немесе) заңды тұлғалардың, сондай-ақ мемлекеттік органдардың жолданымдары негізінде жүргізіледі.
	3. Жылу энергиясы бөлігінде электр энергетикасы саласындағы
	тергеп-тексеру Қазақстан Республикасының электр энергетикасы саласындағы заңнамасы талаптарының бұзылу себептерін анықтау, Қазақстан Республикасының электр энергетикасы саласындағы заңнамасы талаптарының бұзылуына жол берген бақылау субъектілерін (объектілерін) айқындау және тиісті шаралар қабылдау мақсатында жүргізіледі.
	4. Тергеп-тексеруді жүргізу тәртібі мемлекеттік энергетикалық қадағалау және бақылау жөніндегі орган әзірлейтін және бекітетін тергеп-тексеруді жүргізу қағидаларына сәйкес айқындалады.
	5. Тергеп-тексеруді мемлекеттік энергетикалық қадағалау және бақылау жөніндегі мемлекеттік орган және жергілікті атқарушы органдар жүргізеді.
	6. Энергетикалық сараптама жүргізу үшін тергеп-тексеру шеңберінде желілік су құбырларының металл үлгілерін іріктеу, жылу өндіруші, жылу беруші және жылу тұтынушы қондырғылардың негізгі және қосалқы жабдықтарының жұмыс қабілеттілігін тексеру, орнатылған жабдықтың жобалық құжаттамаға сәйкестігін тексеру, жылу оқшаулауының, сынау және баптау хаттамаларының, бекітілген температуралық кестенің, жылу желілері жұмысының режимдік картасының, аттестатталған персоналдың болуын тексеру жылу өндіруші және жылу беруші жабдықтарды жөндеу жұмыстарының жоспарлары, жөндеу жұмыстарының жоспарларын орындау, жылу жеткізгішті дайындаудың қажетті деңгейін қамтамасыз етуді тексеру, адамдарды тексеру, зертханалық және аспаптық өлшеулер мен зерттеулер жүргізу жүзеге асырылуы мүмкін.
	7. Жүргізілген тергеп-тексеру нәтижелері тергеп-тексеру актісімен ресімделеді.

Тергеп-тексеру актісінде:

1) тергеп-тексеруді тудырған себептер және Қазақстан Республикасының электр энергетикасы саласындағы нормативтік құқықтық актілерінің талаптарын бұзу фактілері (бар болса);

2) бұзушылыққа жол берген бақылау субъектісінің (субъектілерінің) атауы (бар болса);

3)орындау мерзімдерін көрсете отырып, анықталған бұзушылықтарды жою жөніндегі іс-шаралар (бар болса);

4) Комиссияның басқа да қорытындылары көрсетіледі.

Актіге жүргізілген энергетикалық сараптаманың нәтижелері, комиссияның тұжырымдарын растайтын құжаттар (зақымдалған жабдықты тексеру актісі, регистрограммалар, осциллограммалар, жедел журналдардан үзінді көшірмелер, түсіндірме жазбалар, схемалар, сызбалар, фото және бейнематериалдар, жабдық пен металды сынау нәтижелері, сауалнама парақтары және басқа материалдар) қоса беріледі.

* 1. Тергеп-тексеру жүргізу қорытындылары бойынша бақылау және қадағалау органдары тергеп-тексеру жүргізу үшін негіз болған Қазақстан Республикасы заңнамасының талаптарын бұзуға жол берген (жол берген) бақылау субъектісін (субъектілерін) айқындайды.
	2. Тергеп-тексеру жүргізу қорытындылары бойынша осы Заңда және Қазақстан Республикасының заңдарында көзделген шаралар қабылданады.
	3. Анықталған бұзушылықтарды жою жөніндегі іс-шаралар электр энергетикасы саласындағы бақылау субъектісі (субъектілері) үшін міндетті болып табылады.
	4. Анықталған бұзушылықтарды жою жөніндегі іс-шараларды белгіленген мерзімде толық көлемде орындамау электр энергетикасы саласындағы бақылау субъектісіне (объектісіне) бару арқылы профилактикалық бақылауды жүргізудің жартыжылдық тізіміне енгізу арқылы электр энергетикасы саласындағы бақылау субъектісіне (объектісіне) бару арқылы профилактикалық бақылауды тағайындауға әкеп соғады.
	5. Мемлекеттік құпияларды не Қазақстан Республикасының заңдарымен қорғалатын өзге де құпияны құрайтын мәліметтерді қоспағанда, тергеп-тексеруді жүргізу қорытындылары тергеп-тексеруді жүргізген халықтың санитариялық-эпидемиологиялық саламаттылығы саласындағы мемлекеттік органның интернет-ресурсында тергеп-тексеру аяқталған күннен кейін 10 жұмыс күні ішінде жарияланады.

Тергеп- тексеру қорытындылары құқықтық статистика және арнайы есепке алу жөніндегі уәкілетті органға жіберіледі.

# 3-тарау. Жылу энергетикасындағы жоспарлау және мониторинг

## 13-бап. Жылу энергетикасындағы жоспарлау

1. Жылу энергетикасы Қазақстан Республикасының мемлекеттік жоспарлау жүйесінің құжаттары негізінде жұмыс істейді және дамиды.
2. Қазақстан Республикасының Үкіметі, уәкілетті орган, Қазақстан Республикасының өзге де мүдделі мемлекеттік органдары мен лауазымды адамдары жылу энергетикасы саласына қолданылатын мемлекеттік жоспарлау жүйесінің құжаттарын әзірлеу және бекіту кезінде осы Заңда айқындалған саланы заңнамалық және мемлекеттік реттеу қағидаттарын басшылыққа алуға міндетті.
3. Облыстардың, облыстардың қалалары мен аудандарының жылу энергетикасының жұмыс істеуі мен дамуы осы Заңға сәйкес, облыстардың, астананың, республикалық маңызы бар қалалардың жергілікті атқарушы органдары әзірлеген (өзектендірілген) және облыстардың, қалалардың, облыстар аудандарының жергілікті өкілді органдары бекіткен ұзақ мерзімді және орта мерзімді жылу энергетикасын дамытудың мастер-жоспарлары негізінде жүзеге асырылады.
4. Жылу энергетикасын дамытудың мастер-жоспарларында:

1) жылу энергетикасының нақты көрсеткіштері;

2) жылу энергетикасының нысаналы көрсеткіштері;

3) жылу энергетикасының жоспарлы көрсеткіштері;

4) аумақтың ерекшеліктерін ескере отырып, жылумен жабдықтаудың әртүрлі жүйелерінің оңтайлы үйлесуі;

5) жылу энергиясымен қамтамасыз ету бойынша көрсетілетін қызметке ағымдағы және перспективалық сұранысты қанағаттандыру;

6) елді мекендердің бекітілген бас жоспарлары;

7) барлық тұтынушыларды жылу энергиясымен қамтамасыз ету бойынша көрсетілетін қызметтерге қол жеткізуге және ақы төлеу деңгейіне тең жағдайлар (кемсітпеушілік тәсіл);

8) осы Заңға және Қазақстан Республикасының өзге де нормативтік құқықтық актілеріне сәйкес жылумен жабдықтаудың сенімділігін, қауіпсіздігін, қоршаған ортаға ең аз зиянды әсерін қамтамасыз ету жөніндегі талаптарды ескере отырып, жылу энергетикасын дамытудың, энергия үнемдеу және ресурс үнемдеу технологияларын дамытудың, жаңартылатын энергия көздерін пайдалануды кеңейтудің, қаржыландыруды және өзге де факторларды қамтамасыз етудің оңтайлы шешімдері ескерілуі тиіс.

1. Жылу энергетикасын дамытудың мастер-жоспарлары тиісті аумақтардың жылу энергетикасының нысаналы көрсеткіштеріне қол жеткізуді қамтамасыз етуі тиіс.

## 14-бап. Жылу энергетикасы саласының жай-күйіне мониторинг

1. Уәкілетті орган, тұрғын үй қатынастары және тұрғын
үй-коммуналдық шаруашылық саласындағы уәкілетті орган және жергілікті атқарушы органдар облыстарда, республикалық маңызы бар қалаларда, астанада жылу энергетикасы мен жылу желілері объектілерінің жай-күйі туралы ақпаратты жинауды, жаңартуды және жариялауды қоса алғанда жылу энергетикасы саласы жай-күйінің тұрақты мониторингін жүзеге асырады
2. Жылу энергетикасы саласының жай-күйінің мониторингі жылу энергетикасының нақты және жоспарлы көрсеткіштері негізінде, оның ішінде жылу энергиясын өндіру, тасымалдау, өткізу (жабдықтау) және тұтыну секторлары бойынша жүзеге асырылады.
3. Жылу энергетикасы саласының жай-күйінің мониторингі уәкілетті орган айқындаған мониторинг тәртібі, әдістері және мониторинг шеңберінде ұсынылатын ақпаратқа қойылатын талаптар негізінде жүзеге асырылады.
4. Жергілікті атқарушы органдар тұтынушыларды жылу энергиясымен қамтамасыз ету бойынша көрсетілетін қызметтерді алуға және ақы төлеу деңгейіне кемсітушілік тәсілді болдырмау мақсатында облыстың,

республикалық маңызы бар қаланың, астананың жылу энергетикасы саласының жай-күйінің тұрақты мониторингін жүзеге асырады.
5. Ортақ пайдаланылатын орталықтандырылған жылумен жабдықтау жүйесінде және орталықтандырылған жылумен жабдықтаудың жергілікті жүйесінде жұмыс істейтін жылумен жабдықтау субъектілері уәкілетті орган айқындаған тәртіппен жергілікті атқарушы органдарға жылумен жабдықтаудың сапасы мен көлемі, жылу энергиясын тұтыну режимдері туралы, жабдықтың, жылу желілерінің және қызметті жүзеге асыру үшін пайдаланылатын өзге де мүліктің жай-күйі туралы, көрсетілген мүлікті жаңғырту, жөндеу, реконструкциялау, ауыстыру жөніндегі шаралар туралы, энергия тиімділігін арттыру және ысырапты азайту жөніндегі шаралар туралы, жаңартылатын энергия көздерін пайдалану технологияларын ендіру жөніндегі шаралар туралы ақпаратты, сондай-ақ Қазақстан Республикасының заңнамасына сәйкес өзге де ақпаратты ұсынады.
6. Жылумен жабдықтаудың жеке жүйелерінің жылумен жабдықтау субъектілері жергілікті атқарушы органдарға әрбір жылдың бірінші мамырына дейін пайдаланылған отынның мөлшері мен түрі жөніндегі ақпаратты ұсынады.
7. Тұтынушы-заңды тұлғалар жергілікті атқарушы органдарға уәкілетті орган айқындаған мониторинг шеңберінде ақпарат беруге қойылатын талаптарға сәйкес ақпарат береді.
8. Жергілікті атқарушы органдар мен мемлекеттік энергетикалық қадағалау және бақылау жөніндегі мемлекеттік орган уәкілетті орган айқындаған тәртіппен халыққа ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде жұмыс істейтін жылумен жабдықтау субъектілерінен осы баптың 5-тармағында тізбеленген ақпаратты ұсынуын талап етуге құқығы бар.

# 4-тарау. Жылу энергетикасы саласындағы тариф белгілеу

## 15-бап. Жылу энергетикасы саласындағы бағаларды (тарифтерді) мемлекеттік реттеудің қағидаттары мен мақсаттары

1. Жылу энергетикасы саласындағы бағаларды (тарифтерді) мемлекеттік реттеудің негізгі мақсаты – қысқа мерзімді, орта мерзімді және ұзақ мерзімді перспективада жылумен жабдықтау субъектілері мен тиісті жылумен жабдықтау жүйелерін тұтынушылардың сенімді, орнықты және сапалы жылумен жабдықтауға қол жеткізудегі мүдделерін теңдестіру.
2. Жылу энергетикасы саласындағы бағаларды (тарифтерді) мемлекеттік реттеу қағидаттары:

1) бағалық реттеу қолданылатын жылумен жабдықтау субъектілері үшін

операциялық және күрделі шығындардан («экономикалық» шығындар негізделген және тиімді шығындардан аспайтын шығындарды білдіреді) тұратын негізделген экономикалық шығындарды жабуды қамтамасыз ету;

2) энергия тиімді технологиялар мен жабдықтарды пайдаланатын көздерден және (немесе) жаңартылатын энергия көздерінен және өзге де энергия көздерінен (ілеспе жылу, рекуперация, энергия көздерінің шоғырлануы және басқа да) алынған жылу энергиясын пайдалануды қолдауды қоса алғанда, бағалық реттеу қолданылатын субъектілер үшін жылумен жабдықтаудың операциялық тиімділігін арттыруға, ысырабын азайтуға, сенімділігі мен сапасын арттыруға ынталандыруды қамтамасыз ету;

3) ұзақ мерзімді инвестициялық бағдарламаны бекіту мүмкіндігі болған жағдайда бағалық реттеу қолданылатын жылумен жабдықтау субъектілері үшін реттелетін қызметтен түсетін кірістердің болжамдылығын қамтамасыз ету;

4) мемлекеттің төмен көміртекті дамытуға көшу және ел экологиясын жақсарту бойынша басымдықтарын, отын көздерінің басымдылығы, пайдалану сипаттамалары және инвестициялық тартымдылық тұрғысынан ең аз шығындармен және жоғары энергия тиімділігімен стратегиялық жоспарлау құжаттарын және жылу энергетикасын дамытудың мастер-жоспарларын іске асыруды қамтамасыз ету;

5) тұтынушыларға жылу энергиясының қолжетімділігін, оның ішінде субсидиялар арқылы қамтамасыз ету болып табылады.

3. Жылу энергиясын өндіру үшін пайдаланылатын отынға немесе электр энергиясына бағаларды мемлекеттік реттеу осы Заңда реттелмейді.

4. Жылу энергетикасы саласындағы реттелетін бағалар (тарифтер) мынадай өлшемшарттарға сәйкес келуге тиіс:

1) экономикалық тиімділік: бағалар (тарифтер) тұтастай және тұтынушылардың әрбір тобы үшін реттелетін жылумен жабдықтау субъектісі көтеретін шығындарды көрсетуі және оны өз активтерін оңтайлы түрде пайдалануға ынталандыруға тиіс. Бағалар жылу энергетикасын дамытудың жоспарланатын инвестицияларын, сондай-ақ пайдалану шығыстарын ықтимал оңтайландыруды ескере отырып, экономикалық шығындарды (негізделген және тиімді шығындардан аспайтын шығындар) көрсетуге тиіс. Бағалардың (тарифтердің) құрылымы тиісті шығындарды (тіркелген, ауыспалы) объективті түрде көрсетуге тиіс;

2) шығындарды өтеу: бағалар (тарифтер) Қазақстан Республикасының қоршаған ортаны қорғау саласындағы заңнамасына сәйкес қоршаған ортаға ластаушы заттар мен парниктік газдардың шығарындыларын азайтуға байланысты экологиялық шығындарды қоса алғанда, пайдалануға және техникалық қызмет көрсетуге, отынға арналған шығындарды жабу үшін реттелетін жылумен жабдықтау субъектілерінің жеткілікті кірісін қамтамасыз ету міндеттілігі, күрделі шығындар, инвестицияларды қайтару сондай-ақ пайданың ақылға қонымды нормасын алу ескеріле отырып қалыптастырылуға және белгіленуге тиіс;

3) қарапайымдылық пен ашықтық: бағалардың (тарифтердің) ережелері мен құрылымдары нақты түсінілуге, тым күрделі болмауға және алдын ала талап ретінде пайдаланушылар мен жұртшылықтың жалпыға бірдей қабылдауы үшін ашық болуға тиіс;

4) кемсітпейтін тәсіл: тұтынушылардың әртүрлі топтары үшін бағалардың (тарифтердің) айырмашылығына қарамастан, баға белгілеу режимі, егер шығындардың әртүрлі модельдерін тудырмаса, мөлшеріне, меншік құқығына және басқа да факторларға қарамастан, барлық тұтынушыға бірдей қарайтынына кепілдік беруге тиіс.

5. Орталықтандырылған жылумен жабдықтаудың жергілікті жүйелерінде:

1) жылумен жабдықтау объектілері кондоминиум объектісінің ортақ мүлкіне жататын орталықтандырылған жылумен жабдықтаудың жергілікті жүйесінде табиғи монополиялар салаларында басшылықты жүзеге асыратын мемлекеттік органға осы жүйенің қатысушылары болып табылатын тұтынушылар (пәтер иелері, тұрғын емес үй-жайлар) санының отыз пайызынан астамы жүгінген жағдайда;

2) жылумен жабдықтау объектілері үшінші тұлғалардың меншігіндегі орталықтандырылған жылумен жабдықтаудың жергілікті жүйесінде табиғи монополиялар салаларында басшылықты жүзеге асыратын мемлекеттік органға осы жүйенің қатысушылары болып табылатын тұтынушылар санының он пайызынан астамы жүгінген жағдайда, жылу энергиясын өндіруге, тасымалдауға және (немесе) жабдықтауға арналған бағаларды (тарифтерді) мемлекеттік реттеу екі жағдайдың бірінде жүзеге асырылады.

# 5-тарау. Жылумен жабдықтау жүйелері

## 16-бап. Жылу энергетикасы саласының құрылымы

1. Жылу энергетикасында мынадай жылумен жабдықтау жүйелері:

1) ортақ пайдаланылатын орталықтандырылған жылумен жабдықтау жүйесі;

2) орталықтандырылған жылумен жабдықтаудың жергілікті жүйесі;

3) жеке жылумен жабдықтау жүйесі жұмыс істейді.

2. Жылумен жабдықтау жүйелеріне қатысушылар арасында туындайтын қатынастар осы Заңда, уәкілетті орган бекітетін жылумен жабдықтау субъектілері мен жылу энергиясын тұтынушылардың өзара іс-қимыл жасау тәртібінде және Қазақстан Республикасының өзге де нормативтік құқықтық актілерде реттеледі

## 17-бап. Ортақ пайдаланылатын орталықтандырылған жылумен жабдықтау жүйесі

1. Жылу энергиясын өндіруді, тасымалдауды және өткізуді (жабдықтауды) жүзеге асыратын жылумен жабдықтау субъектілері, сондай-ақ тұтынушылар ортақ пайдаланылатын орталықтандырылған жылумен жабдықтау жүйесінің қатысушылары болып табылады.
2. Ортақ пайдаланылатын орталықтандырылған жылумен жабдықтау жүйесіне қатысушылар арасындағы қатынастар мынадай үлгілік шарттар:

1) жекелеген жылу өндірушілер мен жылу тасымалдаушы субъектілер арасында жасалатын жылу энергиясын сатып алу-сатудың үлгілік шарттары;

2) жылу өндірушілер жылу тасымалдаушы субъектілер арасында жасалатын жылу энергиясын тасымалдау қызметтерін көрсетудің үлгілік шарттары;

3) бір тараптан тұтынушылар мен екінші тараптан жылу энергиясын өткізуді (жабдықтауды) жүзеге асыратын жылу өндіруші немесе жылу тасымалдаушы субъектілер арасында жасалатын жылумен жабдықтаудың үлгілік шарттары негізінде жүзеге асырылады.

1. Жылу өндіруші субъектілер жылу энергиясын өндіруді және жылу тасымалдаушы субъектілерге сатуды және (немесе) жылу энергиясын тұтынушыларға өткізуді (жабдықтауды) жүзеге асырады.
2. Бір мезгілде жылу өндіруші және жылу тасымалдаушы субъектілер болып табылатын жылумен жабдықтау субъектілері өндірілген және тасымалданған жылу энергиясының тиісті көлемі бөлігінде осы баптың
2-тармағының 1) және 2) тармақшаларында көзделген шарттарды жасасуға міндетті емес.
3. Мемлекеттік органдар өзге де тең жағдайларда (техникалық және экономикалық) ортақ пайдаланылатын орталықтандырылған жылумен жабдықтау жүйелеріне:

1) нормативтік құқықтық актілерді әзірлеу және бекіту;

2) мемлекеттік жоспарлау бағдарламаларын, жоспарларын және өзге де құжаттарын әзірлеу және бекіту;

3) жылу энергетикасын дамытудың мастер-жоспарларын және сәулет, қала құрылысы және құрылыс саласындағы өзге де құжаттарды әзірлеу және бекіту;

4) өз құзыреті шегінде өзге де шешімдер, актілер қабылдау кезінде артықшылық беруге міндетті.

1. Ортақ пайдаланылатын орталықтандырылған жылумен жабдықтау жүйелерінің жылу желілеріне (оның ішінде тұтынушылардың желілеріне) өз бетінше қосылуға тыйым салынады.

Ортақ пайдаланылатын орталықтандырылған жылумен жабдықтау жүйелерінің жылу желілеріне өз бетінше қосылу Қазақстан Республикасының заңдарына сәйкес жауапкершілікке алып келеді.

## 18-бап. Орталықтандырылған жылумен жабдықтаудың жергілікті жүйесі

1. Орталықтандырылған жылумен жабдықтаудың жергілікті жүйесіне қатысушылардың құрамын орталықтандырылған жылумен жабдықтаудың жергілікті жүйесінің меншік иесі айқындайды.

2. Орталықтандырылған жылумен жабдықтаудың жергілікті жүйесінің қатысушылары шарттарды ерікті түрде жасасады.

3. Егер тұтынушылардың (мемлекеттік және (немесе) квазимемлекеттік сектор субъектілерінің және (немесе) жеке тұлғалардың) қосылған жиынтық жүктемесі берілген техникалық талаптарға сәйкес (құрылыс кезін қоса алғанда) жиырма мегаваттан асатын болса, орталықтандырылған жылумен жабдықтаудың жергілікті жүйесінің меншік иесі осындай асып кеткен кезден бастап үш ай ішінде ортақ пайдаланатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде жұмыс істейтін жылумен жабдықтау субъектілерінің тізілімінде осындай субъектінің мәртебесін ортақ пайдаланылатын орталықтандырылған жылумен жабдықтау жүйесінің субъектісі мәртебесіне өзгерту үшін өтініш беруге міндетті.

4. Орталықтандырылған жылумен жабдықтаудың жергілікті жүйелерінің жылу желілеріне (оның ішінде тұтынушылардың желілеріне) өз бетінше қосылуға тыйым салынады.

Орталықтандырылған жылумен жабдықтаудың жергілікті жүйелерінің жылу желілеріне өз бетінше қосылу Қазақстан Республикасының заңдарына сәйкес жауапкершілікке алып келеді.

## 19-бап. Жеке жылумен жабдықтау жүйесі

1. Өзі тұтыну үшін жылу энергиясын өндіруді жүзеге асыратын тұтынушылар жеке жылумен жабдықтау жүйесінің қатысушылары болып табылады.

2. Жеке жылумен жабдықтау жүйелерін ұйымдастыру және олардың жұмыс істеуі кезіндегі қызмет осы Заңда, Қазақстан Республикасының өзге де нормативтік құқықтық актілерінде реттеледі.

# 6-тарау. Жылумен жабдықтау субъектілері мен тұтынушылар

## 20-бап. Ортақ пайдаланылатын орталықтандырылған жылумен жабдықтау жүйелеріндегі жылумен жабдықтау субъектілері мен тұтынушылардың құқықтары мен міндеттері

1. Ортақ пайдаланылатын орталықтандырылған жылумен жабдықтау жүйелеріндегі жылумен жабдықтау субъектілері:

1) егер мұндай қосу (жалғау) субъектінің техникалық мүмкіндіктеріне сәйкес келмесе, уәжді техникалық негіздеме ұсына отырып, өздеріне тиесілі жылу желілеріне қосудан (жалғаудан) бас тартуға;

2) жылумен жабдықтау жүйесіне өз бетінше қосылу фактісі анықталған және осы Заңның 31 және 32-баптарында белгіленген жағдайларда тұтынушыларға жылу энергиясын өткізуді (жабдықтауды) шектеуге немесе тоқтатуға;

3) тұтынушыларға тиесілі жылу тұтыну қондырғыларына, жылу желілеріне және жылу энергиясы мен жылу жеткізгішті коммерциялық есепке алу аспаптарына қол жеткізуге;

4) жылу тұтыну қондырғыларының, тұтынушылардың жылу желілерінің жұмысында жылумен жабдықтаудың технологиялық процесінде іркілістердің болуына алып келген бұзушылықтар болған жағдайларда залалдарды өтеуді талап етуге құқығы бар.

2. Ортақ пайдаланылатын орталықтандырылған жылумен жабдықтау жүйелеріндегі жылумен жабдықтау субъектілері:

1) техникалық мүмкіндігі болған кезде өздеріне тиесілі жылу желілеріне қосуға (жалғауға) техникалық шарттар беруге;

2) техникалық мүмкіндік болған кезде өздеріне тиесілі жылу желілеріне, көрсетілетін қызметтерге немесе тауарға кемсітусіз қол жеткізуді қамтамасыз етуге;

3) Қазақстан Республикасының жылу энергетикасы туралы заңнамасына және жасалған шарттарға сәйкес тиісті сападағы және көлемдегі жылу энергиясын сатуға;

4) Қазақстан Республикасының жылу энергетикасы туралы заңнамасына және шарттарға сәйкес жылу энергиясымен қамтамасыз ету бойынша көрсетілетін қызметтердің сенімді ұсынылуын қамтамасыз етуге;

5) жылу энергиясымен қамтамасыз ету бойынша көрсетілетін қызметке арналған бағалар (тарифтер) өзгерген кезде тұтынушыларды Қазақстан Республикасының жылу энергетикасы туралы заңнамасында және жасалған шарттарда көзделген мерзімдерде және тәртіппен хабарлауға;

6) Қазақстан Республикасының жылу энергетикасы туралы заңнамасына және субъектінің ішкі құжаттарына сәйкес жылу энергетикасы саласындағы қызметті жүзеге асыруда пайдаланылатын жылумен жабдықтау жүйелерін, оның ішінде ғимараттарды, құрылыс жайларды, жабдықты, жылу желілерін, өзге де мүлікті жұмыс жағдайында күтіп ұстауға;

7) меншік иелеріне және өзге де мүдделі тұлғаларға жылу энергетикасы саласындағы қызметті жүзеге асыруда пайдаланылатын мүлікті жөндеу, реконструкциялау, жаңғырту, ауыстыру қажеттігі туралы уақтылы хабарлауға;

8) Қазақстан Республикасының жылу энергетикасы туралы заңнамасында және субъектінің ішкі актілерінде белгіленген тәртіппен меншік иелеріне және өзге де мүдделі тұлғаларға авариялардың туындауы, тиісті көлем мен қуатта жылу энергиясын берудің бұзылуы, жазатайым оқиғалар туралы хабарлауға;

9) мемлекеттік энергетикалық бақылауды жұзеге асыратын органдарға Қазақстан Республикасының жылу энергетикасы туралы заңнамасында белгіленген тәртіппен туындаған технологиялық бұзушылықтар мен жазатайым оқиғалар туралы хабарлауға;

10) жылыту маусымына әзірлікті қамтамасыз етуге, белгіленген тәртіппен әзірлік паспортын алуға міндетті.

3. Ортақ пайдаланылатын орталықтандырылған жылумен жабдықтау жүйелерінде жылу энергиясымен қамтамасыз ету бойынша көрсетілетін қызметтерді тұтынушылардың:

1) осы Заңға және жылу энергиясын пайдалану тәртібіне сәйкес жылу желісіне қосуға (жалғауға) арналған техникалық шарттар алуға;

2) егер жалғау техникалық шарттарға сәйкес келсе, кемсітпейтін шарттармен жылу желісіне жалғауды жүзеге асыруға;

3) егер бұл техникалық шарттарға сәйкес келсе, кемсітпейтін шарттармен жылумен жабдықтау субъектілерін жылу энергиясымен қамтамасыз ету бойынша көрсетілетін қызметтерге қол жеткізуге;

4) Қазақстан Республикасының жылу энергетикасы саласындағы заңнамасына және жасалған шарттарға сәйкес келетін көлемде және сапада жылу энергиясымен қамтамасыз ету бойынша көрсетілетін қызметтерді алуға;

5) техникалық мүмкіндіктерді ескере отырып, жылу энергиясымен қамтамасыз ету бойынша көрсетілетін қызметтің көлемін дербес реттеуге құқығы бар, бұл ретте көлем шартта белгіленгеннен көлемнен аспауға және шартта көрсетілген деңгейден төмен болмауға тиіс;

6) жылумен жабдықтау субъектілерінен жылумен жабдықтаудың сапасы, бағалары (тарифтері), ақы төлеу тәртібі, жылу энергиясын тұтыну режимдері туралы, жабдықтың, жылу желілерінің және қызметті жүзеге асыру үшін пайдаланылатын өзге де мүліктің жай-күйі туралы, көрсетілген мүлікті жаңғырту, жөндеу, реконструкциялау, ауыстыру жөніндегі шаралар туралы, жылумен жабдықтау субъектісі қабылдайтын энергия тиімділігін арттыру және ысырапты азайту жөніндегі шаралар туралы ақпаратты, сондай-ақ Қазақстан Республикасының жылу энергетикасы туралы заңнамасына және жасалған шарттарға сәйкес өзге де ақпаратты алуға;

7) жылумен жабдықтау субъектілерінен олар келтірген, оның ішінде жылу энергиясымен қамтамасыз ету бойынша қызметтер көрсету талаптары мен сапасын бұзу салдарынан келтірілген залалдардың өтемін талап етуге және алуға құқығы бар.

4. Ортақ пайдаланылатын орталықтандырылған жылумен жабдықтау жүйелерінде жылу энергиясымен қамтамасыз ету бойынша көрсетілетін қызметтерді тұтынушылар:

1) жылу желілеріне қосуға арналған техникалық шарттарды орындауға;

2) жылу энергиясын өткізуді (жабдықтауды) жүзеге асыратын жылу өндіруші немесе жылу тасымалдаушы субъектімен жылумен жабдықтау шартын жасасуға;

3) жылу тұтыну жүйелерін қауіпсіз пайдалануды қамтамасыз етуге;

4) тұтынушылардың балансындағы жылу энергиясын және жылу жеткізгішті коммерциялық есепке алу аспаптарын жұмыс жағдайында
күтіп -ұстауға;

5) шартта айқындалған жылу тұтыну режимдерін сақтауға;

6) шарттарға және белгіленген бағаларға (тарифтерге) сәйкес жылу энергиясымен қамтамасыз ету бойынша көрсетілетін қызметтер ұсынылғаны үшін уақтылы және толық көлемде ақы төлеуге;

7) Қазақстан Республикасының жылу энергетикасы туралы заңнамасына және шартқа сәйкес жылу өндіруші, жылу тасымалдаушы субъектілердің өкілдеріне, сондай-ақ жылу энергетикасы саласындағы энергетикалық бақылауды жүзеге асыратын мемлекеттік органдардың өкілдеріне өздерінің жылу тұтыну қондырғыларына, жылу желілері мен коммерциялық есепке алу аспаптарына қол жеткізуін қамтамасыз етуге;

8) үйге ортақ жылу желілерін, үйге ортақ жылу энергиясы мен жылу жеткізгішті коммерциялық есепке алу аспаптарын жұмыс жағдайында
күтіп-ұстауға және оларды пайдалану қауіпсіздігін қамтамасыз етуге;

9) бір тұрғын және (немесе) тұрғын емес үй-жай құрамындағы ортақ жылу желілерін пайдалану кезінде жылу тасымалдаушы ұйыммен жобалау құжаттамасын келіспей жылумен жабдықтаудың ішкі жүйелерін (үйішілік желілерді) өзгертуге жол бермеуге;

10) энергия үнемдеу және энергия тиімділігін арттыру, тұрғын үй қатынастары және тұрғын үй-коммуналдық шаруашылық саласындағы уәкілетті органдармен бірлесіп, уәкілетті орган бекіткен тәртіпке сәйкес дербес немесе мүліктің меншік иелері бірлестігімен жасалған шарт бойынша шығыстарды көтеруге және энергия тиімділігін арттыру, үйге ортақ мүлікке қатысты бөлігінде ғимараттағы жылу энергиясының ысырабын азайту жөнінде шаралар қабылдауға;

11) жылумен жабдықтау субъектісіне жылу энергиясы мен жылу жеткізгішті коммерциялық есепке алу аспаптарының істен шығуы немесе жұмыс режимі мен жағдайларының бұзылуы туралы хабарлауға;

12) көппәтерлі тұрғын үйдің үйішілік желілерін (пәтер ішінде) жылумен жабдықтау схемасы өзгерген кезде үйдің жылумен жабдықтау жүйесін реконструкциялау жобасын әзірлеуді жүзеге асыруға және оны көппәтерлі тұрғын үйдің кондоминиум объектісін басқаруды жүзеге асыратын басқарушы компаниямен келісуге міндетті.

5. Көппәтерлі тұрғын үйдегі пәтерлердің, тұрғын емес үй-жайлардың меншік иелері көп пәтерлі тұрғын үйдегі ортақ пайдаланылатын үй-жайларды жылыту үшін тұтынылатын жылу энергиясының бір бөлігін, меншік иесінің өз пәтері, тұрғын емес үй-жайы үшін қолданатын жылыту режиміне қарамастан, уәкілетті орган айқындайтын мөлшерде және тәртіппен төлеуге міндетті.

## 21-бап. Орталықтандырылған жылумен жабдықтаудың жергілікті жүйелеріндегі жылумен жабдықтау субъектілері мен тұтынушылардың құқықтары мен міндеттері

1. Орталықтандырылған жылумен жабдықтаудың жергілікті жүйелеріндегі жылумен жабдықтау субъектілерінің:

1) жылумен жабдықтау жүйесіне өз бетінше қосылу фактісі анықталған және осы Заңның 30 және 31-баптарында белгіленген жағдайларда тұтынушыларға жылу энергиясын өткізуді (жабдықтауды) шектеуге немесе тоқтатуға;

2) тұтынушыларға тиесілі жылу энергиясы мен жылу жеткізгішті коммерциялық есепке алу аспаптарына қол жеткізуге;

3) осы Заңда көзделген жағдайларды қоспағанда, үлгілік шарттар негізінде тұтынушылармен ерікті түрде шарттар жасасуға құқығы бар.

2. Орталықтандырылған жылумен жабдықтаудың жергілікті жүйелеріндегі жылумен жабдықтау субъектілері:

1) Қазақстан Республикасының жылу энергетикасы туралы заңнамасына және шартқа (тұтынушымен шарт болған кезде) сәйкес тиісті сападағы және көлемдегі жылу энергиясын сатуға;

2) үлгілік шарттар негізінде тұтынушылармен – мемлекеттік, квазимемлекеттік субъектілермен, жеке иеліктегі үйлер мен тұрғын үй-жайлардың меншік иелерімен шарттар жасасуға;

3) Қазақстан Республикасының жылу энергетикасы туралы заңнамасына және шартқа (тұтынушымен шарт болған кезде) сәйкес жылу энергиясымен қамтамасыз ету бойынша көрсетілетін қызметтерді сенімді ұсынуды қамтамасыз етуге;

4) жылу энергиясымен қамтамасыз ету бойынша көрсетілетін қызметке арналған бағалар (тарифтер) өзгерген кезде тұтынушыларды Қазақстан Республикасының жылу энергетикасы туралы заңнамасында және шартта (тұтынушымен шарт болған кезде) көзделген мерзімде және тәртіппен хабарлауға;

5) Қазақстан Республикасының жылу энергетикасы туралы заңнамасына және жылумен жабдықтау субъектісінің ішкі құжаттарына сәйкес жылу энергетикасы саласындағы қызметті жүзеге асыруда пайдаланылатын ғимараттарды, құрылысжайларды, жабдықты, жылу желілерін, өзге де мүлікті жұмыс жағдайында күтіп-ұстауға;

6) Қазақстан Республикасының жылу энергетикасы туралы заңнамасында белгіленген тәртіппен жергілікті атқарушы органға және тұтынушыларға туындаған технологиялық бұзушылықтар мен жазатайым оқиғалар туралы хабарлауға;

7) жылыту маусымына әзірлікті қамтамасыз етуге, белгіленген тәртіппен әзірлік паспортын алуға міндетті.

3. Орталықтандырылған жылумен жабдықтаудың жергілікті жүйелерінде жылу энергиясымен қамтамасыз ету бойынша көрсетілетін қызметтерді тұтынушылардың:

1) осы Заңда көзделген жағдайлардан басқа жағдайларда, үлгілік шарттар негізінде ерікті түрде жылумен жабдықтау субъектілерімен шарттар жасасуға;

2) жылумен жабдықтау субъектісімен шарт болған кезде Қазақстан Республикасының жылу энергетикасы туралы заңнамасына және шартқа сәйкес көлемде және сапада жылу энергиясымен қамтамасыз ету бойынша көрсетілетін қызметті алуға;

3) техникалық мүмкіндіктерді ескере отырып немесе жылумен жабдықтау субъектісімен жасалған шарттың талаптарына сәйкес жылу энергиясымен қамтамасыз ету бойынша көрсетілетін қызметтің көлемін дербес реттеуге;

4) жылу энергиясымен қамтамасыз ету бойынша тұтынылған көрсетілетін қызметті шартта айқындалатын бағалармен алуға;

5) жылумен жабдықтау субъектілерінен жылумен жабдықтаудың сапасы, бағалары, ақы төлеу тәртібі, жылу энергиясын тұтыну режимдері туралы, жабдықтың, жылу желілерінің және қызметті жүзеге асыру үшін пайдаланылатын өзге де мүліктің жай-күйі туралы, көрсетілген мүлікті жаңғырту, жөндеу, реконструкциялау, ауыстыру жөніндегі шаралар туралы, жылумен жабдықтау субъектісі қабылдайтын энергия тиімділігін арттыру және ысырапты азайту жөніндегі шаралар туралы ақпаратты, сондай-ақ Қазақстан Республикасының жылу энергетикасы туралы заңнамасына және шартқа сәйкес өзге де ақпаратты алуға;

6) жылумен жабдықтау субъектілерінен олар келтірген, оның ішінде жылу энергиясымен қамтамасыз ету бойынша қызметтер көрсету талаптарын бұзу салдарынан келтірілген залалдардың өтемін талап етуге және алуға;

7) жылумен жабдықтау субъектісінен шарттан немесе шарт жобасынан Қазақстан Республикасының заңнамасына қайшы келетін ережелерді алып тастауды талап етуге;

8) шарттың Қазақстан Республикасының заңнамасына қайшы келетін ережелерін жарамсыз деп тану туралы талап-арызбен сотқа жүгінуге;

9) өз құқықтары мен заңды мүдделерін қорғау үшін сотқа жүгінуге құқығы бар.

4. Орталықтандырылған жылумен жабдықтаудың жергілікті жүйелерінде жылу энергиясымен қамтамасыз ету бойынша көрсетілетін қызметтерді тұтынушылар:

1) үлгілік шарттар негізінде жылумен жабдықтау субъектілері мен тұтынушылар арасында – мемлекеттік, квазимемлекеттік тұтынушылармен, жеке иеліктегі үй-жайлармен және өзге де тұрғын үй-жайлармен шарттар жасасуға;

2) тұтынушылардың меншігіндегі жылу энергиясын және жылу жеткізгішті коммерциялық есепке алу аспаптарын жұмыс жағдайында
күтіп-ұстауға;

3) шартта айқындалған жылу тұтыну режимдерін сақтауға;

4) шарттарға сәйкес жылу энергиясымен қамтамасыз ету бойынша тұтынылған көрсетілетін қызметке уақтылы және толық көлемде ақы төлеуге;

5) Қазақстан Республикасының заңнамасына және шартқа сәйкес жылумен жабдықтау субъектілерінің және жергілікті атқарушы органдардың өкілдеріне өздерінің коммерциялық есепке алу аспаптарына қол жеткізуін қамтамасыз етуге;

6) энергия үнемдеу және энергия тиімділігін арттыру саласындағы және тұрғын үй қатынастары және тұрғын үй-коммуналдық шаруашылық саласындағы уәкілетті органдармен бірлесіп, уәкілетті орган бекіткен тәртіпке сәйкес дербес немесе мүліктің меншік иелері бірлестігімен жасалған шарт бойынша шығыстарды көтеруге және энергия тиімділігін арттыру, үйге ортақ жылу энергиясына қатысты бөлігінде ғимараттағы жылу энергиясының ысырабын азайту жөнінде шаралар қабылдауға міндетті.

5. Көппәтерлі тұрғын үйдегі пәтерлердің, тұрғын емес үй-жайлардың меншік иелері көп пәтерлі тұрғын үйдегі ортақ пайдаланылатын үй-жайларды жылыту үшін тұтынылатын жылу энергиясының бір бөлігін, меншік иесінің өз пәтері, тұрғын емес үй-жайы үшін қолданатын жылыту режиміне қарамастан, уәкілетті орган айқындайтын мөлшерде және тәртіппен төлеуге міндетті.

## 22-бап. Бірыңғай жылу энергетикалық компания

1. Бірыңғай жылу энергетикалық компаниясы жергілікті атқарушы орган жылу энергетикасын дамытудың мастер-жоспарының ұсыныстары негізінде уәкілетті орган белгілеген тәртіппен және өлшемшарттарға сәйкес қолданыстағы ұйымдардың ішінен конкурстық рәсімдерді өткізу арқылы айқындайды (тағайындайды).
2. Бірыңғай жылу энергетикалық компанияның міндеттері төтенше жағдайлардың, оның ішінде техногендік сипаттағы төтенше жағдайлардың туындауына байланысты жылумен жабдықтау жүйелерін басқаруды ұйымдастыру және іске асыру, сондай-ақ жылу энергетикасын дамытудың мастер-жоспарларына сәйкес айқындалған міндеттер болып табылады.
3. Жергілікті атқарушы органның бірыңғай жылу энергетикалық компаниясын айқындау (тағайындау) туралы шешімінде айқындалған өзінің қызмет аймағы шегінде бірыңғай жылу энергетикалық компания осы Заң мен табиғи монополиялар саласындағы заңнамаға сәйкес қызметті жүзеге асырады:
4. Бірыңғай жылу энергетикалық компаниясы осы Заңның 23-бабында көзделген шарттарды жасасу кезінде де жылу энергиясына және (немесе) жылу энергиясын тасымалдау бойынша көрсетілетін қызметтерге кемсітусіз ақы төлеуді қамтамасыз етуді қоса алғанда, оларды орындау кезінде де өз қызметі аймағында өзге жылумен жабдықтау субъектілерін кемсітушілікке жол беруге құқығы жоқ.

# 7-тарау. Жылумен жабдықтау субъектілері мен тұтынушылар арасындағы шарттар

## 23-бап. Шарттардың түрлері

1. Жылумен жабдықтау субъектілерінің өзара және тұтынушылармен қарым қатынасы мынадай шарттарда:

1) жекелеген жылу өндіруші және жылу тасымалдаушы субъектілер арасында жасалатын жылу энергиясын сатып алу-сату шарттары;

2) жылу өндіруші және жылу тасымалдаушы субъектілер арасында жасалатын жылу энергиясын тасымалдау бойынша қызметтер көрсету шарттарында;

3) бір тараптан тұтынушылар мен екінші тарапынан жылу энергиясын өткізуді (жабдықтауды) жүзеге асыратын жылу өндіруші немесе жылу тасымалдаушы субъектілер арасында жасалатын жылумен жабдықтау шарттарында реттеледі.

2. Ортақ пайдаланылатын орталықтандырылған жылумен жабдықтау жүйелері шеңберіндегі құқықтық қатынастарды реттейтін шарттар үлгілік шарттар негізінде жасалады.

3. Жылумен жабдықтау шарттары жария сипатта болады.

4. Жылу энергиясын өндіру, жылу энергиясын тасымалдау, жылумен жабдықтау бойынша қызметтерді көрсетуге арналған үлгілік шарттарды табиғи монополиялар саласындағы уәкілетті орган уәкілетті органның келісімімен бекітеді.

## 24-бап. Жылу энергиясын өндіру бойынша қызметтерді көрсетуге арналған шарт

1. Жылумен жабдықтау субъектілері жылу энергиясын сатып алу-сату шарттары негізінде жылу энергиясын сатады және сатып алады.

2. Жылу энергиясын сатып алу-сату шартында мыналар:

1) берілетін жылу энергиясының және (немесе) жылу жеткізгіштің сапасы мен көлемі;

2) көрсетілетін қызметтің бағасы (тарифі);

3) шартты бұзу талаптары;

4) тараптардың келісімі бойынша шарттың өзге де талаптары қамтылуға тиіс.

## 25-бап. Жылу энергиясын тасымалдау бойынша қызметтер көрсетуге арналған шарт

1. Жылумен жабдықтау субъектілері жылу энергиясын тасымалдау бойынша қызметтер көрсету шарты негізінде жылу энергиясын тасымалдайды.

2. Жылу энергиясын тасымалдау бойынша қызметтер көрсету шартында мыналар:

1) тасымалданатын жылу энергиясының сапасы мен көлемі;

2) көрсетілетін қызметтің бағасы (тарифі);

3) шартты бұзу талаптары;

4) тараптардың келісімі бойынша шарттың өзге де талаптары қамтылуға тиіс.

## 26-бап. Жылумен жабдықтау шарты

1. Жылу энергиясын тұтынушылар жылумен жабдықтау шарты негізінде жылу энергиясын өткізу (жабдықтау) жөніндегі қызметті жүзеге асыратын жылу өндіруші немесе жылу тасымалдаушы субъектіден жылу энергиясын сатып алады.
2. Тұтынушы жылу желілеріне тұтынушының жылу тұтыну қондырғылары қосылған жылумен жабдықтау субъектісімен жылумен жабдықтау шартын жасасады.
3. Жылу өндіруші субъект өзге жылу тасымалдаушы субъектінің желілеріне қосылған тұтынушылармен жылумен жабдықтау шарттарын жасасқан жағдайда, жылу өндіруші және жылу тасымалдаушы субъект арасында көрсетілген тұтынушыларға жылу энергиясын тасымалдау бойынша қызметтер көрсету шарты жасалады.
4. Жылумен жабдықтау шартына сәйкес жылумен жабдықтау субъектісі тұтынушыға Қазақстан Республикасының жылу энергетикасы туралы заңнамасында және жылумен жабдықтау шартында белгіленген сандық және сапалық параметрлерге сәйкес келетін жылу энергиясын және (немесе) жылу жеткізгішті жалғанған желі арқылы беруге, ал тұтынушы тұтынылған жылу энергиясы және (немесе) жылу жеткізгіш үшін ақы төлеуге, сондай-ақ шартта белгіленген тұтыну режимінің, пайдаланылатын жылу желілерінің, жылу тұтыну қондырғыларының және жылу энергиясы мен жылу жеткізгішті коммерциялық есепке алу аспаптарының тиісінше техникалық жай-күйі мен қауіпсіздігінің сақталуын қамтамасыз етуге міндеттенеді.
5. Жылумен жабдықтау шарты тұтынушыда Қазақстан Республикасының жылу энергетикасы туралы заңнамасында белгіленген тәртіппен жылу өндіруші немесе жылу тасымалдаушы субъектісінің жылу желілеріне қосылған қажетті жабдық және жылу энергиясы мен жылу жеткізгішті коммерциялық есепке алу аспаптары болған кезде тұтынушымен жасалады.
6. Жылумен жабдықтау шартында мыналар:

1) жылумен жабдықтау субъектісінің жылумен жабдықтаудың сенімділігін қамтамасыз ету жөніндегі міндеті;

2) берілетін жылу энергиясының және (немесе) жылу жеткізгіштің сапасы;

3) жылу энергиясын және жылу жеткізгішті беруді шектеу және тоқтату талаптары;

4) жылу энергиясын беру және тұтыну режимі;

5) көрсетілетін қызмет бағасы (тарифі);

6) сыртқы ауа температурасына байланысты жылу энергиясын жеткізу графигі;

7) тараптардың баланстық тиесілілігін және пайдалану жауапкершілігін бөлу шекаралары;

8) бар болса, тұтынушының жылу желісіне қосылған қосалқы тұтынушылар туралы деректер;

9) шартты бұзу талаптары;

10) жылу энергиясы мен жылу жеткізгішті коммерциялық есепке алу аспаптарына қойылатын тиісті талаптарды қоса алғанда, есептілік және тұтынушыға шоттар беру әдісі;

11) шартты орындамағаны үшін екі тараптың да жауапкершілігі;

12) дауларды сотқа дейін және сотта реттеу тәртібі;

13) тараптардың келісімі бойынша шарттың өзге де талаптары қамтылуға тиіс.

Тұтынушы тарапынан жылумен жабдықтау шартына өзге де талаптарды енгізуден бас тарту болған жағдайда, тараптар мұндай шартты осындай өзге талаптарсыз жасасады.

1. Көппәтерлі тұрғын үйге қатысты жылумен жабдықтау шартында тұрғын үйдің меншік иелерін жылу энергиясымен қамтамасыз ету бойынша қызметтерді ұсыну үшін, сондай-ақ көппәтерлі тұрғын үйдің ортақ мүлкін күтіп-ұстауға (үйішілік желілердегі ысыраптарды қоса алғанда) пайдалану үшін қажетті көлемде жылу энергиясы мен жылу жеткізгішті беру көзделеді. Мұндай шарт тұрғын үй жылу өндіруші немесе жылу тасымалдаушы субъектінің желілеріне алғашқы нақты қосылған күнінен бастап тұрғын үйдің барлық меншік иелерімен жасалған болып есептеледі.
2. Көппәтерлі тұрғын үйдегі тұрғын үйдің немесе тұрғын емес
үй-жайдың меншік иесі болып табылатын тұтынушы, егер үй ортақ пайдаланылатын орталықтандырылған жылумен жабдықтау жүйесіне қосылған болса, жылумен жабдықтау шартынан біржақты тәртіппен бас тартуға құқылы емес.

# 8-тарау. Жылумен жабдықтауға арналған отын

## 27-бап. Отын сапасына қойылатын талаптар

Ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде жұмыс істейтін қазандықтарға қатысты отын сапасына қойылатын талаптар уәкілетті орган бекітетін нормативтік техникалық құжаттарда айқындалады.

## 28-бап. Тараптардың жылумен жабдықтау үшін отынды беруге және пайдалануға байланысты құқықтары мен міндеттері

1. Отын берушілер беру шарттарының талаптарына сәйкес отынды үздіксіз беруді, сұйық, газ тәрізді және қатты отынды беру графигінің сақталуын қамтамасыз етуге міндетті.

2. Жылу энергетикасы объектілері үшін отын берушілердің жауапкершілігі беру шарттарында көзделеді.

3. Ортақ пайдаланылатын орталықтандырылған жылумен жабдықтау жұйелерінде және орталықтандырылған жылумен жабдықтаудың жергілікті жүйелерінде жұмыс істеп тұрған қазандықтарды пайдаланатын жылумен жабдықтау субъектілері жыл сайын жергілікті атқарушы органдарға сатып алынған және жұмсалған отынның сапасы мен мөлшеріне қатысты растайтын құжаттарды көрсете отырып, уәкілетті орган айқындаған тәртіппен отынды сатып алу және жұмсау туралы есеп береді. Жергілікті атқарушы органдар осы Заңның 14-бабына сәйкес жүргізілетін мониторинг шеңберінде отын сапасы жөніндегі жиынтық есепті қалыптастырады, жариялайды және жылу энергетикасын дамытудың мастер-жоспарларын орындау жөніндегі есептілік шеңберінде уәкілетті органға ұсынады.

4. Осы баптың күші жеке жылумен жабдықтау жүйелеріне қолданылмайды.

# 9-тарау. Жылу энергетикасы саласындағы техникалық және технологиялық нормалар

## 29-бап. Жылу энергетикасы объектілерін жобалау және салу кезіндегі техникалық және технологиялық нормалар

Сәулет, қала құрылысы және құрылыс істері жөніндегі уәкілетті орган уәкілетті органның келісуімен мынадай жылу энергетикасы объектілерін жобалау және салу кезіндегі техникалық және технологиялық нормаларды қамтитын жылу энергетикасы саласындағы нормативтік техникалық құжаттарды бекітеді:

1) жылу энергиясын өндіру, тасымалдау, тұтыну кезінде пайдаланылатын ғимараттардың, құрылыстардың, жабдықтардың және жылу желілерінің қауіпсіздігіне қойылатын талаптар;

2) төтенше жағдайлардың туындау тәуекелін ескере отырып, ғимараттарды, құрылыстарды, жабдықтарды, жылу желілерін қолайсыз әсерлерден қорғауға қойылатын талаптар.

## 30-бап. Жылу энергетикасы объектілерін пайдалану кезіндегі техникалық және технологиялық нормалар

1. Уәкілетті орган ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтау жергілікті жүйелерінде жылу энергиясын өндіру және тасымалдау үшін пайдаланылатын жылу энергетикасы объектілерін, ғимараттарды, құрылыстарды, жабдықтарды, жылу желілерін пайдалану кезінде техникалық және технологиялық нормаларды қамтитын жылу энергетикасы және энергия тиімділігі саласындағы нормативтік техникалық құжаттарды бекітеді.

2. Мемлекеттік энергетикалық қадағалау және бақылау жөніндегі мемлекеттік орган жылу энергетикасы саласындағы объектілерді ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде пайдалану кезінде техникалық және технологиялық нормалардың сақталуына мемлекеттік бақылауды жүзеге асырады.

## 31-бап. Ортақ пайдаланылатын орталықтандырылған жылумен жабдықтау және орталықтандырылған жылумен жабдықтаудың жергілікті жүйелеріндегі жылу энергиясын және жылу жеткізгішті есепке алу

1. Жылу энергиясы мен жылу жеткізгішті коммерциялық есепке алу мынадай тәсілдермен:

1) есептік тәсілмен – Қазақстан Республикасының нормативтік құқықтық актілеріне, нормативтік техникалық құжаттарына сәйкес есептелген және айқындалған шарттық мәндер мен шамалар негізінде;

2) аспаптық тәсілмен – жылу энергиясын коммерциялық есепке алудың орнатылған және коммерциялық пайдалануға енгізілген аспаптарынан алынған деректер негізінде жүзеге асырылады.

2. Жылу энергиясын және жылу жеткізгішті коммерциялық есепке алудың негізгі аспаптық тәсіл болып табылады. Есептік тәсілін қолдану мүмкіндігі, жол берілуі және шекаралары уәкілетті орган тұрғын үй қатынастары және тұрғын үй-коммуналдық шаруашылық саласындағы уәкілетті органмен бірлесіп әзірлейтін және бекітетін жылу энергиясы мен жылу жеткізгішті есепке алу тәртібімен айқындалады.

3. Ортақ пайдаланылатын орталықтандырылған жылумен жабдықтау жүйелерінде жылу энергиясын өткізу және тұтыну жылу энергетикасының әртүрлі субъектілері арасындағы жылу энергиясын қабылдау-берудің барлық нүктелерінде жылу энергиясы мен жылу жеткізгішті коммерциялық есепке алу шартымен жүзеге асырылады.

4. Егер жылу энергетикасы субъектілері арасындағы шарттарда өзгеше көзделмесе, орталықтандырылған жылумен жабдықтаудың жергілікті жүйелерінде жылу энергиясын және жылу жеткізгішті өткізу және тұтыну оны коммерциялық есепке алу шартымен жүзеге асырылады. Орталықтандырылған жылумен жабдықтаудың жергілікті жүйелеріндегі жылу энергиясы мен жылу жеткізгішті коммерциялық есепке алу жылу энергетикасы субъектілері арасындағы шарттарда айқындалған жылу энергиясын қабылдау-берудің барлық нүктелерінде жүзеге асырылады.

5. Ортақ пайдаланылатын орталықтандырылған жылумен жабдықтау жүйелерінде жаңадан енгізілетін объектілерде жылу энергиясын қабылдау-беру нүктелерін тиісті коммерциялық есепке алудың аспаптарымен жабдықтамай, тұтынушылардың жылу тұтыну қондырғыларын жылу өндіруші немесе жылу тасымалдаушы субъектілердің жылу желілеріне қосуға жол берілмейді.

6. Ортақ пайдаланылатын орталықтандырылған жылумен жабдықтау жүйелерінде көппәтерлі тұрғын үйлерге арналған жылу энергиясын және жылу жеткізгішті коммерциялық есепке алудың жалпы үйлік аспаптарын сатып алуды, орнатуды, салыстырып тексеруді және ағымдағы пайдалануды жылу тасымалдаушы субъекті жүргізеді және оның балансында болады. Барлық басқа тұтынушылар жылу энергиясын коммерциялық есепке алу аспаптарын және жылу жеткізгішті өз есебінен сатып алады, орнатады, салыстырып тексереді және пайдаланады.

7. Ортақ пайдаланылатын орталықтандырылған жылумен жабдықтау жүйелерінде жаңадан пайдалануға берілетін көппәтерлі тұрғын үйлердегі жылу энергиясы мен жылу жеткізгіштің жалпы үйлік және пәтерлік коммерциялық есепке алу аспаптары үйді пайдалануға беруге рұқсат алғанға дейін құрылыс салушылар есебінен сатып алынады және орнатылады.

Жылу энергиясын және жылу жеткізгішті коммерциялық есепке алу аспабы пайдалануға берілгеннен кейін жылу тасымалдаушы субъект мұндай аспапты өтеусіз негізде өз балансына қабылдайды.

8. Жылу энергиясы мен жылу жеткізгішті, ыстық суды коммерциялық есепке алудың пәтерлік аспаптары көппәтерлі тұрғын үйлердегі тұтынушылар үшін жылытуға, ыстық сумен жабдықтауға арналған жылу энергиясын тұтыну көлемі уәкілетті орган тұрғын үй қатынастары және тұрғын үй-коммуналдық шаруашылық саласындағы уәкілетті органмен бірлесіп әзірлейтін және бекітетін жылу энергиясы мен жылу жеткізгішті есепке алу тәртібінде айқындалады.

9. Жылу энергиясын коммерциялық есепке алу аспаптарына қойылатын талаптар, сондай-ақ жылу энергиясын есепке алуды автоматтандыру тәртібі осы Заңда, уәкілетті орган тұрғын үй қатынастары және тұрғын үй-коммуналдық шаруашылық саласындағы уәкілетті органмен бірлесіп әзірлейтін және бекітетін жылу энергиясы мен жылу жеткізгішті есепке алудың техникалық регламенттерінде және тәртібінде белгіленеді.

# 10-тарау. Жылу энергетикасы саласындағы энергия үнемдеу, энергия тиімділігі және жаңартылатын энергия көздері

## 32-бап. Жылу энергиясын өндіру, тасымалдау және жеткізу кезінде энергия үнемдеуге, энергия тиімділігін арттыруға және жаңартылатын энергия көздерін пайдалануға қойылатын талаптар

1. Жылумен жабдықтау субъектілері жылу энергиясын өндіру, беру, бөлу және жеткізу кезінде Қазақстан Республикасының энергия үнемдеу және энергия тиімділігін арттыру саласындағы заңнамасында көзделген энергия үнемдеу және энергия тиімділігін арттыру саласындағы талаптарды сақтауға міндетті.

2. Ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде базалық қуатты жаңғырту, ауыстыру немесе қосымша салу кезінде жаңартылатын энергия көздерін пайдаланатын жылу энергиясы көздерін енгізуді экономикалық және техникалық орындылығы кезінде басым балама ретінде қарау қажет.

Жаңартылатын энергия көздерін пайдаланатын жылу энергиясының көздері енгізілген жағдайда, осы көздер жылу желісінің базалық жүктемесін жабу үшін пайдаланылады.

3. Уәкілетті орган жергілікті атқарушы органдармен келісім бойынша жылумен жабдықтау субъектілерін ортақ пайдаланылатын орталықтандырылған жылумен жабдықтау жүйелерінде және жергілікті орталықтандырылған жылумен жабдықтау жүйелеріне жататын өздеріне тиесілі жылу энергиясының көздерін табиғи газды немесе өзге де экологиялық таза отынды пайдалануға аударудың техникалық мүмкіндігі мен шығындарын бағалауды жүргізуге міндеттеуге құқығы бар. Бағалау нәтижелері жылумен жабдықтау субъектілерінің инвестициялық бағдарламаларын (жоспарларын) әзірлеу кезінде пайдаланылуы тиіс

## 33-бап. Жылу энергиясын тұтыну кезінде энергия үнемдеуге және энергия тиімділігін арттыруға қойылатын талаптар

1. Тұтынушылар жылу энергиясын тұтыну кезінде Қазақстан Республикасының энергия үнемдеу және энергия тиімділігін арттыру саласындағы заңнамасында көзделген энергия үнемдеу және энергия тиімділігін арттыру саласындағы талаптарды сақтауға міндетті.

2. Энергия үнемдеу және энергия тиімділігін арттыру саласындағы уәкілетті орган тұрғын үй қатынастары және тұрғын үй-коммуналдық шаруашылық саласындағы уәкілетті органмен және уәкілетті органмен бірлесіп, бір шаршы метрге жылу энергиясын пайдалану, түпкілікті тұтынудағы жаңартылатын энергия көздерін пайдалану үлесі сияқты жылу энергиясын тұтынудың нысаналы көрсеткіштері мен нормаларын бекітеді және оларды жергілікті атқарушы органдардың назарына жеткізеді. Жергілікті атқарушы органдар жылу энергетикасын дамытудың мастер-жоспарларын әзірлеу кезінде жергілікті жағдайларды ескере отырып, нысаналы көрсеткіштерге қол жеткізу үшін іс-шаралардың қарқынын, мөлшерін, басымдылығын және қаржыландыру тәсілдерін айқындайды.

3. Энергия үнемдеу және энергия тиімділігін арттыру саласындағы уәкілетті орган тұрғын үй қатынастары және тұрғын үй-коммуналдық шаруашылық саласындағы уәкілетті органның келісуімен көппәтерлі тұрғын үйлерде энергия үнемдеу және энергия тиімділігін арттыру жөніндегі тәртіп пен талаптарды бекітеді.

4. Көппәтерлі тұрғын үй мүлкінің меншік иелері бірлестіктерінің, жай серіктестіктің (жай серіктестіктер құрылған жағдайда) басшылары, сенім білдірілген адамдары, басқарушылары энергия үнемдеу және энергия тиімділігі жөніндегі талаптардың сақталуына, оның ішінде үйге ортақ мүлікті және олардың меншігінде орналасқан құрылыстарды, жабдықтарды, желілерді пайдалану кезінде жылу энергиясы ысырабының деңгейіне жауапты болады.

5. Осы баптың 2–4-тармақтарының күші жеке жылумен жабдықтау жүйелеріне қолданылмайды.

## 34-бап. Жылу энергетикасында энергия тиімділігін арттыруды және жаңартылатын энергия көздерін пайдалануды мемлекеттік қолдау бағыттары

Жылу энергетикасында энергия тиімділігін арттыруды және жаңартылатын энергия көздерін пайдалануды мемлекеттік қолдау мынадай бағыттар:

1) жылу энергиясын өндіру, тасымалдау және тұтыну кезінде, оның ішінде ортақ пайдаланылатын орталықтандырылған жылумен жабдықтау жүйелерін дамыту арқылы энергия тиімділігін арттыруды ынталандыру;

2) энергия үнемдейтін жабдықты пайдалануды ынталандыру;

3) энергия тиімділігін арттырудың кешенді жоспарын іске асыру;

4) жаңартылатын энергия көздерін пайдалана отырып, жылу энергиясын өндіруді ынталандыру;

5) жаңартылатын энергия көздерін пайдалану объектілерін жобалауды, салуды және пайдалануды жүзеге асыратын тұлғаларға Қазақстан Республикасының жаңартылатын энергия көздерін қолдау саласындағы заңнамасында көзделген қолайлы жағдайлармен қолдау көрсету;

6) көппәтерлі және жеке тұрғын үйлерде энергия үнемдеу мен энергия тиімділігін арттыру үшін ынталандыру және жағдайлар жасау;

7) аумақтарды дамыту бағдарламаларына және жылу энергетикасын дамытудың мастер-жоспарларына энергия үнемдеу және энергия тиімділігін арттыру және жаңартылатын энергия көздерін енгізу іс-шараларды енгізу (экономикалық және техникалық орындылығын ескере отырып);

8) энергия үнемдеу іс-шараларын енгізу және жаңартылатын энергия көздерін енгізу үшін кредит беру, мемлекеттік-жекешелік әріптестік тетіктерін пайдалану үшін жағдайлар жасау (экономикалық және техникалық орындылығын ескере отырып);

9) жылу энергетикасы саласындағы энергия тиімділігінің мемлекеттік бағдарламасын әзірлеу;

10) жылумен жабдықтау субъектілерінің анық және анық емес субсидияларын дәйекті түрде жою;

11) энергия тиімділігін арттыру және жаңартылатын энергия көздерін пайдалану үшін қажетті инфрақұрылымды құру, ғылыми-зерттеу жұмыстары, персоналды даярлау, озық тәжірибені беру жөніндегі іс-шараларды мемлекеттік бағдарламалар есебінен қаржыландыру бойынша жүзеге асырылады.

# 11-тарау. Жылумен жабдықтаудың сенімділігі мен қауіпсіздігін қамтамасыз ету

## 35-бап. Жылу энергетикасы объектілерінің сенімділігі мен қауіпсіздігінің көрсеткіштері

1. Сенімділіктің ең төменгі көрсеткіштеріне және қауіпсіздік талаптарына сәйкес келмейтін жылу энергетикасы объектілерін пайдалануға жол берілмейді.

2. Уәкілетті орган бекітетін жылу энергиясы көздері саласындағы нормативтік техникалық құжаттарда ортақ пайдаланылатын орталықтандырылған жылумен жабдықтау жүйелеріне және орталықтандырылған жылумен жабдықтаудың жергілікті жүйелеріне жататын жылу энергетикасы объектілері үшін сенімділіктің жоспарлы және ең төменгі көрсеткіштерін есептеу және бекіту тәртібі қамтылуға тиіс.

3. Ортақ пайдаланылатын орталықтандырылған жылумен жабдықтау жүйелеріне және орталықтандырылған жылумен жабдықтаудың жергілікті жүйелерінде қызмет ететін жылу энергетикасы объектілері жылу тұтынатын қондырғыларды және олардың құрамына кіретін ғимараттарды, үй-жайларды, құрылыстар мен жабдықтарды жылу энергетикасы объектілерін қауіпсіз пайдалану жөніндегі талаптарды сақтауға міндетті.

## 36-бап. Жылыту маусымына дайындықты қамтамасыз ету

1. Ортақ пайдаланылатын орталықтандырылған жылумен жабдықтау жүйелеріне және орталықтандырылған жылумен жабдықтаудың жергілікті жүйелеріне жататын жылу энергетикасы объектілері жыл сайын жылыту маусымы басталар алдында жылыту маусымына әзірлігіне тексеруден өтуі тиіс.
2. Жылу энергетикасы объектісінің жылу беру маусымына дайындығы жылу электр орталықтары мен ортақ пайдаланылатын орталықтандырылған жылумен жабдықтау жүйелеріне жататын жылу желілерін қоспағанда, уәкілетті орган айқындаған тәртіппен тиісті әкімшілік-аумақтық бірліктің жергілікті атқарушы органы берген әзірлік паспортымен расталады.
3. Жылу электр орталықтары мен ортақ пайдаланылатын орталықтандырылған жылумен жабдықтау жүйелерін жататын жылу желілерінің жылу беру маусымына дайындығы уәкілетті орган айқындаған тәртіппен мемлекеттік энергетикалық қадағалау және бақылау жөнiндегi мемлекеттiк орган берген әзірлік паспортымен расталады.
4. Белгіленген тәртіппен берілген әзірлік паспортынсыз немесе техникалық әзірлік актісіз жылу энергетикасы объектілерін жылыту маусымында пайдалануға жол берілмейді. Жылыту маусымының басталуына дейін анықталған ескертулерді жою мүмкін болмаған жағдайларда жергілікті атқарушы органның немесе мемлекеттік энергетикалық қадағалау және бақылау жөнiндегi мемлекеттiк орган шешімі бойынша келесі жылыту маусымы басталғанға дейін анықталған кемшіліктерді жою туралы жазбаша міндеттемемен жылу энергетикасы объектілерін қысқа мерзімді кезеңге (ағымдағы жылыту маусымы аяқталғанға дейін) пайдалануға жол беріледі.
5. Алдағы жылыту маусымына сыртқы ауаның температурасына байланысты жылу энергиясын беруді реттеу кестесін уәкілетті орган бекіткен тәртіппен күнтізбелік жылдың бірінші қыркүйегіне дейінгі мерзімде жергілікті атқарушы органмен және жылу өндіруші субъектімен келісім бойынша жылу тасымалдаушы субъект (бірыңғай жылу энергетикалық компаниясы) әзірлейді және бекітеді.

## 37-бап. Жылу энергиясы көздерін, жылу желілерін және жылу тұтынатын қондырғыларды жөндеу және пайдаланудан шығару

1. Жылумен жабдықтау субъектілері және мүліктің меншік иелері бірлестіктері тиісті қалалар мен облыстардың аудандарының жергілікті атқарушы органдарын уәкілетті орган бекіткен нормативтік техникалық құжаттарда белгіленген мерзімдерде жылу энергиясы көздерін, жылу желілерін, жылу тұтыну қондырғыларын жөндеу (егер жөндеу жобалық-сметалық жұмыстарды талап етппеген жағдайларда), пайдаланудан шығару туралы жазбаша хабарлауға міндетті.

2. Жылу энергиясы көзін пайдалану тоқтатылған жағдайда, жылумен жабдықтау субъектілері қалалар мен облыстар аудандарының жергілікті атқарушы органдарын мұндай тоқтату туралы бес жыл бұрын жазбаша хабарлауға міндетті.

3. Жылу энергиясы тапшылығының туындау қаупі болған жағдайда жылу энергиясы көзін пайдалануды тоқтату туралы хабарлама алған қалалар мен облыстар аудандарының жергілікті атқарушы органдары жылумен жабдықтау субъектісіне оның қалауы бойынша мынадай нұсқалардың бірін іске асыруды:

1) оны пайдалануды жалғастыру талабымен жылу энергиясы көзін басқа тұлғаға өткізуге;

2) жылу энергиясы көзін жергілікті атқарушы органға тараптармен келісілген бағалаушы айқындаған нарықтық бағадан жоғары емес баға бойынша сатуды ұсынады (егер талаптар рет-ретімен орындалса, онда объектіні сату, сауда-саттық өткізілмеген жағдайда жүзеге асырылады).

4. Жылумен жабдықтау субъектісі жылу энергиясы көзін жергілікті атқарушы органға облыстың, қаланың немесе облыс ауданының коммуналдық меншігіне өтеусіз беруге құқығы бар.

# 12-тарау. Жылу энергетикасы саласындағы инвестициялар

## 38-бап. Жылу энергетикасы саласындағы жобалар

1. Жылу энергетикасы саласындағы жобалар – жылу энергетикасы объектілерін салу, реконструкциялау, жаңғырту, жабдықтарды орнату, бұрыннан бар немесе салынатын ортақ пайдаланылатын орталықтандырылған жылумен жабдықтау жүйелерінде және орталықтандырылған жылумен жабдықтаудың жергілікті жүйелерінде технологияларды енгізу жөніндегі жұмыстар.

2. Жылу энергетикасы саласындағы жобалар жылу энергетикасын дамытудың мастер - жоспарларына сәйкес келіп, онда мыналар:

1) жобаны іске асыру орнында жылумен жабдықтау жүйесіне сәйкес отынды пайдалану;

2) жылу энергиясын өндіру, тасымалдау, жабдықтау немесе тұтыну кезінде, оның ішінде энергия тиімді технологиялар мен жабдықтар және (немесе) жаңартылатын энергия көздері мен өзге де энергия көздері қолданылатын көздер негізінде жылу энергиясының тиімділігін арттыруға, энергия үнемдеуге, ысырабын азайтуға арналған іс-шаралар және (немесе) технологиялар және(немесе) жабдық көзделуі тиіс.

3. Жылу энергетикасы субъектілері Қазақстан Республикасының заңнамасында рұқсат етілген өзге де тәсілдер мен әдістерден басқа, мемлекеттік-жекешелік әріптестік және энергия-сервистік қызметтер көрсету арқылы инвестициялар тарта алады.

4. Жылу энергетикасы саласындағы мемлекеттік-жекешелік әріптестік және энергия-сервистік қызметтер көрсету жобалары бойынша құжаттама осы Заңның, жылу энергетикасын дамытудың мастер-жоспарларының және тиісті өңірдің жылу энергетикасының нысаналы көрсеткіштердің талаптарын ескере отырып, тараптардың теңгерімі мен мүдделерін (оның ішінде қуат, қолжетімділік, тұтынушылардың энергия-ресурс үнемдеуі сияқты көздер мен механизмдер арқылы) қамтамасыз етуге тиіс.

## 39-бап. Жылу энергетикасы саласындағы жобаларды әзірлеу және іске асыру

1. Жеке және заңды тұлғалар, оның ішінде мемлекеттік органдар мен лауазымды адамдар осы Заңның 38-бабының 2-тармағында көзделген шарттарға сәйкес келмейтін жобалар бойынша жобалау алдындағы және жобалау құжаттамасын бекітуге құқығы бар емес.

2. Жылу энергетикасы саласындағы жобаны іске асыру үшін өнім берушіні (орындаушыны, жекеше әріптесті, концессионерді, сенімгерлік басқарушыны) таңдау мынадай параметрлер мен өлшемшарттардың:

1) жылумен жабдықтау сенімділігі;

2) жылумен жабдықтау қауіпсіздігі;

3) жылу энергетикасы объектісін, ғимаратты, құрылыс жайларды, жабдықты немесе технологияны жөндемей немесе ауыстырмай пайдалану ұзақтығы;

4) атмосфераға зиянды шығарындылардың деңгейі;

5) энергия тиімділігі және энергия үнемдеу көрсеткіштері, жылу энергиясы ысырабының деңгейі;

6) Қазақстан Республикасының заңнамасына қайшы келмейтін өзге де параметрлердің ең үздік мәндеріне қол жеткізуді ескере отырып жүргізіледі.

# 13-тарау. Авариялық жағдайларда және төтенше жағдай жарияланған кезде жылумен жабдықтау

## 40-бап. Авариялық жағдайларда жылумен жабдықтауды шектеу және тоқтату

1. Аварияны болғызбау және (немесе) жою жөнінде шұғыл шаралар қабылдау үшін жылу энергиясын өткізуді (жабдықтауды) жүзеге асыратын жылу өндіруші немесе жылу тасымалдаушы субъектілер тұтынушыларды және жергілікті атқарушы органдарды ажырату немесе шектеу себептері мен мерзімдері туралы дереу хабарлай отырып, жылу энергиясын беруді тоқтатуға және тұтынушының жылу тұтыну жүйесін ажыратуға, жылу энергиясын беруді шектеуге немесе оны беруде үзіліс жасауға құқығы бар.

2. Кенеттен ажыратылуы адамдардың өміріне, қоршаған ортаға қауіп төндіруі мүмкін өндірістік циклде үздіксіз технологиялық процестерді пайдаланатын тұтынушыларға жататын жылу қондырғылары үшін жылу энергиясын өткізуді (жабдықтауды) жүзеге асыратын субъектілердің жылу жүктемесі технологиялық бронь деңгейіне дейін төмендетілуге тиіс.

3. Тұтынушының жылу тұтынуын авариялық бронь деңгейіне дейін шектеу кезінде тұтынушы авариялық бронь құрамына кірмейтін жылу қондырғыларын қосуға құқығы жоқ.

4. Аварияны болғызбау және (немесе) жою жөніндегі шұғыл шараларды қабылдау үшін тұтынушы жылу тұтыну жүйелерін ажыратуға және жылу энергиясын өткізуді (жабдықтауды) жүзеге асыратын жылумен жабдықтау субъектісіне ажыратудың себептері мен мерзімдері туралы дереу хабарлауға құқығы бар.

5. Жылу энергиясын өткізуді (жабдықтауды) жүзеге асыратын жылумен жабдықтау субъектілері жылу энергиясын тұтынушыларды шектеу және жылу қуатын тұтынушыларды авариялық ажырату графиктерін әзірлейді және қолданады.

6. Осы баптың 5-тармағында көрсетілген графиктер жыл сайын ортақ пайдаланылатын орталықтандырылған жылумен жабдықтаудың әрбір жүйесі бойынша жасалады және авариялардың туындауын және дамуын болдырмау, оларды жою және тұтынушылардың ұйымдастырылмаған ажыратылуын болдырмау үшін отын, жылу энергиясы мен қуаты тапшылығы және (немесе) жылу желілерінде жылу жеткізгіштің айналымы бұзылған кезде енгізіледі.

7. ортақ пайдаланылатын орталықтандырылған жылумен жабдықтаудың жүйелеріндегі жылу энергиясы мен қуатын тұтынушыларды шектеу және авариялық ажырату графиктері тиісті аумақтың жергілікті атқарушы органдарымен келісіледі.

8. Тұтынушыларды шектеудің шамасы мен кезектілігін айқындау кезінде жылу энергиясы мен қуатын тұтынушыларды шектеу және авариялық ажырату графиктерін енгізуден келтірілген залал барынша аз болуы үшін тұтынушы өндірісінің мемлекеттік, шаруашылық, әлеуметтік маңызы мен технологиялық ерекшеліктері ескерілуге тиіс. Көрсетілген графиктерге енгізуге жатпайтын тұтынушылардың тізбесін жергілікті атқарушы органдармен келісу бойынша жылумен жабдықтау субъектілері бекітеді.

9. Осы баптың күші жеке жылумен жабдықтау жүйелеріне қолданылмайды.

# 14-тарау. Өтпелі және қорытынды ережелер

## 41-бап. Өтпелі ережелер

1. Бірыңғай жылу энергетикалық компаниялар жылу энергетикасын дамытудың мастер-жоспарлары бекітілгенге дейін облыстардың, астананың, республикалық маңызы бар қалалардың жергілікті атқарушы органдары айқындаған әкімшілік-аумақтық бірліктер шегінде жұмыс істейді деп белгіленсін.
2. Осы Заң қолданысқа енгізілген күннен бастап кемінде бес жыл ішінде жылу энергиясы көзін пайдалануды тоқтатуға ниеттенген жылумен жабдықтау субъектілері облыстардың қалалары мен аудандарының жергілікті атқарушы органдары осы Заң қолданысқа енгізілген күннен бастап күнтізбелік отыз күннен кешіктірмейтін мерзімде мұндай тоқтату туралы жазбаша хабарлауға міндетті деп белгіленсін.
3. Егер конкурсты (аукционды) не тікелей келіссөздерді ұйымдастырушы өзгеше белгілемесе, осы Заң қолданысқа енгізілген күнге дейін жарияланған жылу энергетикасы және энергия-сервистік қызметтер көрсету саласындағы мемлекеттік-жекешелік әріптестік жобалары бойынша құжаттама қолданыстағы редакцияда қолданылады деп белгіленсін.
4. Егер жоба бойынша құжаттама осы Заң қолданысқа енгізілген күнге дейін жарияланса, жылу энергетикасы саласындағы жобаны іске асыру үшін өнім берушіні (орындаушыны, жекеше әріптесті, концессионерді, сенімгерлік басқарушыны) таңдау көрсетілген құжаттамада көзделген параметрлер мен өлшемшарттар ескеріле отырып жүргізіледі деп белгіленсін.

## 42-бап. Осы Заңды қолданысқа енгізу тәртібі

1. Осы Заң:

1) 2026 жылғы 1 қаңтардан бастап қолданысқа енгізілетін 8-баптың
2-тармағының 1) және 6) тармақшаларын, 9-баптың 2-тармағының
1) тармақшасын, 12-баптың 3, 4 және 5-тармақтарын;

2) 2025 жылғы 1 қаңтардан бастап қолданысқа енгізілетін 31-баптың
5 және 6-тармақтарын;

3) 2028 жылғы 1 қаңтардан бастап қолданысқа енгізілетін 32-баптың
3-тармағын;

4) мемлекеттік-жекешелік әріптестік жобалары бойынша құжаттаманың жылу энергетикасын дамытудың мастер-жоспарларына сәйкестігі бөлігінде жылу энергетикасын дамытудың мастер-жоспары бекітілген күннен бастап, ал мемлекеттік-жекешелік әріптестік жобалары бойынша құжаттаманың жылу энергетикасының нысаналы көрсеткіштеріне сәйкестігі бөлігінде – жылу энергетикасының нысаналы көрсеткіштері бекітілген күннен бастап қолданысқа енгізілетін 38-баптың 4-тармағын қоспағанда, алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

2. Жылу энергетикасын дамытудың мастер-жоспары бекітілгенге дейін
38-баптың 2-тармағының бірінші абзацы мынадай редакцияда жазылсын деп белгіленсін:

«2. Жылу энергетикасы саласындағы жобаларда мыналар көзделуі тиіс:».

**Қазақстан Республикасының**

 **Президенті**